Arab Saudi benar buka kedai waktu solat

RIYADH, 8 Zulhijjah 1442H, Ahad – Arab Saudi secara rasmi membenarkan premis perniagaan dibuka sewaktu solat fardu, sekali gus menarik balik larangan selama 40 tahun oleh kerajaan negara itu.

Persekutuan Dewan Saudi berkata, kebenaran itu selaras dengan tindakan mencegah penularan COVID-19, demi menjaga kesihatan dan keselamatan pelanggan serta mengelakkan orang ramai berhimpun lama sepanjang perniagaan ditutup ketika waktu solat.

“Langkah ini membolehkan kedai tetap dibuka dan operasi kegiatan komersial serta ekonomi berjalan sepanjang waktu bekerja sekali gus membolehkan pelanggan termasuk peniaga menunaikan solat,” katanya.

Keputusan membatalkan larangan 40 tahun itu dibuat berdasarkan peraturan jawatankuasa Suruhanjaya Amar Makruf Nahi Mungkar pada tahun 1980.

Dalam beberapa artikel lain, jawatankuasa itu menguatkuasakan kewajiban solat setiap hari dan memerintahkan penutupan premis perniagaan ketika waktu solat.

Bagaimanapun, keputusan terbaharu ini adalah perubahan ekonomi dan sosial yang diperkenalkan Putera Mahkota Mohammed bin Salman sejak menjadi pemimpin Arab Saudi mulai 2017, bagi mengurangkan kebergantungan negara itu terhadap minyak dan mengubah peranan agama. –  Agensi


Semua kakitangan Parlimen termasuk Polis Bantuan bebas COVID-19

BANGI, 17 Rabiulawal 1442H, Selasa – Parlimen Malaysia mengesahkan semua kakitangan dan pegawainya bebas daripada jangkitan COVID-19.

Ini selepas ujian saringan diadakan oleh Kementerian Kesihatan (KKM) pada 28 dan 30 Oktober lalu, membabitkan kesemua pegawai serta kakitangan termasuk Polis Bantuan yang bertugas di Parlimen.

Ketua Pentadbir Parlimen berkata, bagaimanapun melalui hasil ujian itu, terdapat dua kes positif membabitkan petugas media dan seorang pegawai kepada Ahli Dewan Negara.

“Kedua-dua kes tersebut telah pun diambil tindakan oleh KKM sejurus selepas keputusan ujian saringan diperolehi.

“Sukacita dimaklumkan bahawa Parlimen Malaysia telah membuat pelbagai usaha serta persediaan yang sewajarnya untuk mengekang penularan wabak COVID-19 bagi memastikan kelancaran persidangan dan pembentangan belanjawan yang akan diadakan pada 6 November nanti,” katanya dalam kenyataan, hari ini.


Bakar al-Quran perbuatan berlandas kebencian, ideologi ekstremis

BANGI, 11 Zulhijjah 1444H, Jumaat – Datuk Seri Dr Zulkifli Mohamad Al Bakri menyifatkan perbuatan membakar al-Quran, baru-baru ini di Sweden adalah satu manifestasi jelas sokongan terhadap ideologi ekstremis.

Perilaku ini adalah berlandaskan kebencian dan rasis yang tidak dapat diterima, demikian kata bekas Mufti Wilayah Persekutuan.

Beliau berkata, tindakan tegas pada kadar segera perlu diambil bagi menghentikan perilaku yang menyinggung umat Islam ini, dan bukannya melindungi mereka dengan alasan perbuatan itu adalah hak kebebasan bersuara.

Dr Zulkifli turut menyokong penuh kenyataan Imam Besar Al Azhar dan Pengerusi Majlis Hukama’ Muslimin, Dr Ahmed Al Tayeb, yang mengecam keras perbuatan biadab dua lelaki membakar al-Quran di luar sebuah masjid di Stockholm, Sweden.

“Kami mengecam pembakaran mana-mana kitab suci, termasuk al-Quran dan mengakui bahawa kebebasan bersuara harus digunakan secara bertanggungjawab dengan mengambil kira agama serta perasaan orang lain.

“Kerajaan, pemimpin agama dan organisasi masyarakat sivil mesti bekerjasama untuk menggalakkan dialog antara agama bagi memerangi Islamofobia serta menggalakkan persefahaman untuk mewujudkan dunia dengan kebebasan beragama dan kewujudan bersama secara aman dan dihormati,” kata bekas Mufti Wilayah Persekutuan itu dalam kenyataan.

Sebelum ini, media melaporkan seorang lelaki berasal dari Iraq bertindak membakar al-Quran di luar sebuah masjid di Stockholm sehingga mencetuskan kemarahan Turkiye ketika Sweden berusaha menyertai Pertubuhan Perjanjian Atlantik Utara (NATO).

Perbuatan biadab itu dilakukan dua lelaki di luar masjid utama di ibu negara Sweden menjelang sambutan Aidiladha.

Kira-kira 200 penduduk menyaksikan perbuatan Salwan Momika yang membaka kitab suci itu. Pada mulanya, Salwan dilihat mengoyakkan beberapa helaian al-Quran sebelum mengelap kasutnya.

Dia kemudian meletakkan hirisan bacon (hirisan daging khinzir yang disalai) sebelum membakar kitab suci umat Islam itu.

Sementara itu, seorang individu yang bersama Salwan pula dilihat melaungkan kata-kata menggunakan alat pembesar suara.

Insiden itu berlaku selepas polis meluluskan permit membenarkan dua lelaki terbabit melakukan perbuatan keji itu.


DBKL, bomba laksana operasi sanitasi di ibu negara

KUALA LUMPUR, 29 Safar 1442H, Sabtu – Sejumlah 80 anggota Dewan Bandaraya Kuala Lumpur (DBKL) dan Jabatan Bomba dan Penyelamat Wilayah Persekutuan Kuala Lumpur (JBPMWPKL) hari ini menjalankan proses sanitasi awam di ibu negara bagi bantu mengekang penularan COVID-19.

Datuk Bandar Kuala Lumpur Datuk Mahadi Che Ngah berkata kawasan tumpuan utama adalah di sekitar Dataran Merdeka, Jalan Tuanku Abdul Rahman, Jalan Ampang, Jalan Bukit Nenas, Jalan Petaling dan Pasar Seni.

“Tujuan utamanya adalah untuk memastikan lokasi ini bersih kerana ia adalah kawasan yang menjadi tumpuan awam selain menjadi tempat persinggahan gelandangan.

“Kami memilih melakukan operasi pada hujung minggu disebabkan keadaan jalan yang lengang seterusnya membolehkan operasi berjalan dengan lancar,” katanya kepada pemberita selepas membuat tinjauan Operasi Sanitasi Awam C19, di sini, hari ini.

Mahadi berkata operasi seumpama ini akan diteruskan dari semasa ke semasa bagi memastikan bandar raya ini terjamin dari segi kebersihannya dan seterusnya membantu mengurangkan mangsa pandemik ini.

“Jika boleh, kita mahu Kuala Lumpur bebas daripada wabak COVID-19 dan proses sanitasi ini juga merupakan satu pembudayaan dalam norma baharu dan ia memerlukan kerjasama daripada semua pihak,” katanya.

Pada masa sama, Mahadi menyeru orang awam untuk memberi kerjasama dengan mematuhi prosedur operasi standard (SOP) yang telah ditetapkan kerajaan bagi membantu menyekat penularan COVID-19. – Bernama


Omicron: Jepun lanjutkan larangan kemasukan warga asing

TOKYO, 9 Jamadilakhir 1443H, Rabu – Jepun melanjutkan larangan kemasukan warga asing bukan pemastautin sehingga akhir Februari, kata Perdana Menteri, Fumio Kishida.

Larangan itu bermula pada 30 November selepas negara itu mengesahkan kes pertama varian Omicron yang sangat mudah merebak.

Larangan itu pada mulanya hanya dirancang selama kira-kira sebulan.

Kyodo News melaporkan Kishida berkata, rangka kerja kawalan sempadan semasa akan dikekalkan sehingga akhir Februari.

Langkah kawalan itu menghalang kemasukan warga asing bukan pemastautin dan memerlukan warga Jepun dan penduduk asing yang pulang untuk menjalani kuarantin di fasiliti yang ditetapkan kerajaan.

Sementara itu, Kyodo News juga melaporkan, sekatan sempadan COVID-19 telah mengakibatkan lebih 300 individu menolak tawaran untuk jawatan guru dan pembantu bahasa asing di Jepun.

Situasi itu menyebabkan kekurangan bilangan tenaga pengajar, menurut tinjauan akhbar. – Agensi


Kontrak KSN disambung bagi tempoh dua tahun lagi

PUTRAJAYA, 13 Muharram 1444H, Khamis –  Tan Sri Mohd Zuki Ali dilantik semula sebagai Ketua Setiausaha Negara (KSN) secara kontrak selama dua tahun berkuat kuasa 11 Ogos hingga 10 Ogos 2024, Pejabat Perdana Menteri mengumumkan hari ini.

Pelantikan semula Mohd Zuki sebagai KSN diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perakuan Perdana Menteri Datuk Seri Ismail Sabri Yaakob melalui Suruhanjaya Perkhidmatan Awam.

“Pelantikan semula Tan Sri Mohd Zuki Ali adalah atas kepentingan negara kerana perkhidmatan beliau sebagai Ketua Setiausaha Negara masih diperlukan,” menurut Pejabat Perdana Menteri dalam satu kenyataan.

Mohd Zuki, 60, dilantik sebagai KSN sejak 31 Disember 2019 dan merupakan seorang yang berpengalaman luas dalam perkhidmatan awam.

Beliau yang berkelulusan Ijazah Sarjana Muda Pengurusan Perniagaan dari Nanyang University, Singapura pernah berkhidmat di Kementerian Kewangan, Kementerian Pelajaran, Kementerian Pembangunan Luar Bandar dan Wilayah, Kementerian Hal Ehwal Dalam Negeri serta Kementerian Sumber Asli dan Alam Sekitar.

Beliau juga pernah bertugas di Istana Negara dan Jabatan Perdana Menteri serta pernah menjawat jawatan sebagai Setiausaha Persekutuan Sarawak dan Ketua Setiausaha Kementerian Pertahanan. – Bernama


Demi untung politik, UAE lupa sentimen kekejaman Israel

BANGI, 27 Zulhijjah 1441H, Isnin – Kelab Mahasiswa BERJASA (WIBAWA) menentang sekeras-kerasnya perjanjian normalisasi hubungan antara Emiriah Arab Bersatu (UAE) dengan rejim pengganas Israel.

Presiden WIBAWA, Azrul Azham menyifatkan perjanjian – hubungan diplomatik dengan Zionis – itu sebagai pengkhianatan yang sangat dasyat dilakukan UAE terhadap umat Islam, khususnya rakyat Palestin.

“Saya tidak faham mengapa langkah ini diambil secara penuh tanpa melihat kepada kesan penderitaan rakyat Palestin yang masih berjuang sehingga hari ini untuk tanah mereka sendiri.

“Adakah ini perdamaian Israel dengan negara Arab atau negara Arab mula mengikut telunjuk Israel?,” soalnya dalam kenyataan, hari ini.

Azrul menegaskan penentangan itu ketika persidangan konferensi virtual pimpinan WIBAWA bersama beberapa pemimpin tertinggi gerakan mahasisiwa antaranya PERINTIS dan WAWASAN.

Beliau berkata, tindakan UAE itu adalah satu pengkhianatan terbesar, kerana kerajaan negara itu sepatutnya menjadi pembela umat Islam khususnya di Palestin.

“Inilah hasilnya jika keuntungan politik diutamakan tanpa mengambil kira sentimen perikemanusiaan yang telah dilakukan rejim Zionis menzalimi nyawa umat Islam yang tidak bersalah.

“UAE adalah negara Arab yang ketiga selepas Mesir dan Jordan mengiktiraf negara Zionis tersebut dengan menjalinkan hubungan diplomatik secara sah.

“Maka dengan ini, secara rasminya pembukaan kedutaan besar, penerbangan langsung dan kesepakatan bilateral yang lain akan ditubuhkan di antara dua negara ini,” katanya.

Mewakili mahasiswa seluruh Malaysia, Azrul berkata, WIBAWA kekal berpegang teguh bahawa Baitulmaqdis sebagai ibu negara Palestin, dan mengiktiraf kedaulatannya.

“Jika mahu melihat masa depan sesebuah negara, lihat generasi muda mereka hari ini (Saidina Ali R.A).

“Ayuh kita bangkit bersama sebagai satu pasukan dan sumbangkan kebijaksanaan, kekuatan dan keberanian mahasiswa di dalam satu tenaga bersama WIBAWA,” katanya.

Minggu lalu, Israel dan UAE mengumumkan langkah normalisasi hubungan diplomatik dan memperluaskan hubungan baharu.

Kesepakatan itu dilakukan dengan bantuan Amerika Syarikat (AS), sebagai agenda penentangan terhadap Iran.


Tentera British dilapor bunuh 54 orang awam di Afghanistan

KABUL, 14 Zulhijjah 1443H, Khamis – BBC dalam satu laporan mendedahkan Perkhidmatan Udara Khas British (SAS) secara tidak sah membunuh 54 orang awam di wilayah Helmand, Afghanistan dari tahun 2010 hingga 2011.

Laporan itu mendedahkan bahawa pegawai kanan British termasuk Ketua Pasukan Khas United Kingdom (UK), menyedari jenayah itu tetapi tidak melaporkannya kepada polis tentera.

Mangsa perang yang mencecah tempoh 20 tahun dan penyokong Afghanistan menuntut pampasan serta tanggungjawab ke atas kerugian mereka.

Sebelum ini, berpuluh-puluh laporan diterbitkan mendedahkan skandal dan pembunuhan oleh tentera Pertubuhan Perjanjian Atlantik Utara (NATO) termasuk tentera Amerika Syarikat (AS) dan Australia.

Secara keseluruhan, lebih 46 orang awam Afghanistan terbunuh dari 2001 hingga 2021.

Rakyat Afghanistan marah atas kemusnahan dua dekad NATO di negara mereka.

Mereka juga menyeru keadilan untuk ratusan orang awam yang dibunuh oleh tentera pakatan pimpinan AS semasa kehadiran di Afghanistan. – Agensi


Tiada kuasa mutlak, perundangan syariah lebih rendah daripada Mahkamah Sivil

BANGI, 27 Syaaban 1443H, Rabu – Undang-undang syariah di negara ini dilihat tidak lagi memiliki kuasa mutlak dalam tindakannya.

Malah, tidak salah jika dikatakan bahawa kedudukannya kini jauh lebih rendah daripada Mahkamah Sivil.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, perkara itu dibuktikan melalui ketiadaaan kuasa Mahkamah Syariah membuat semakan kehakiman mengenai isu-isu Islam di negara ini.

“Di Mahkamah Syariah kita hari ini tidak boleh gunakan semakan kehakiman, kita kena guna frasa lain untuk undang-undang Islam.

“Persoalannya adakah kita boleh failkan untuk membuat pindaan kepada undang-undang tersebut, dalam realiti masyarakat kita hari ini yang masih berpecah-belah.

“Realitinya di negeri Selangor ini, jumlah wakil rakyat Islam boleh dikira, sama ada kita boleh suara majoriti atau tidak untuk membuat pindaan undang-undang dalam perkara ini,” katanya.

Beliau ketika demikian ketika membentang kertas kerja bertajuk Kesan Penghukuman SIS Forum dan Loh Siew Hong: Impak Kepada Perundangan Dari Perspektif Agama Islam di Konvensyen Perundangan Mengarusperdanakan Syariah, di sini hari ini.

Selain itu, Zainul Rijal berkata, kuasa Mahkamah Syariah juga dilihat terhad khususnya dalam isu melibatkan fatwa, di mana ia dikehendaki merujuk Mahkamah Sivil untuk memutuskan sama ada sah atau pun tidak.

Sehubungan itu, tegasnya, sudah tiba masa umat Islam sepakat dalam isu-isu berkaitan agama dan tidak lagi meletakkan perkara-perkara peribadi atau berkepentingan di hadapan.

“Kita perlu mewujudkan jawatankuasa khusus untuk melihat isu-isu berkaitan yang lebih jelas dan terperinci,” katanya lagi.


UMNO jangan terlalu yakin gerak solo

BANGI, 29 Jamadilawal 1443H, Isnin – Pertandingan lebih tiga penjuru pada Pilihan Raya Umum ke-15 (PRU15) nanti seolah-olah tidak dapat dielakkan, meskipun PAS tetap bersama Muafakat Nasional (MN) dan mempertahankan Perikatan Nasional (PN).

Ini kerana, UMNO sudah membuat keputusan, semua kerusi yang dimenangi dalam PRU14 lalu, tetap akan dipertahankan.

Bahkan UMNO tidak akan memberi laluan kepada Bersatu, kerusi yang asal menjadi miliknya dimenangi, kemudian terlepas disebabkan oleh lompatan yang berlaku, kata pemerhati politik, Prof Dr Ridhuan Tee Abdullah.

Malahan, pemimpin PN sudah pun mengeluarkan kenyataan akan bertanding semua kerusi yang ditandingi UMNO, katanya.

“Apa yang boleh dimainkan oleh PAS di situ? Pertandingan lebih tiga penjuru memang tidak dapat dielakkan dalam PRU15, termasuk negeri-negeri ‘kuat PAS’ seperti Kelantan, Terengganu dan Kedah. Asabiah apa yang ingin dipecahkan?

“Apakah PAS ada kuasa ajaib untuk menyatukan kedua-dua parti ini, sedangkan PAS sendiri tidak mampu dalam mempertahankan MN itu sendiri.

“UMNO menyalahkan PAS. PAS menyalahkan UMNO dalam soal memperkasakan MN,” katanya menulis di kolumnis Ismaweb.net hari ini.

Dalam pada itu, beliau turut mengingatkan PAS bahawa ‘al-ghalabah’ dalam politik demokrasi banyak ditentukan oleh jumlah dan kuantiti bukan soal nak menjaga hati semua pihak.

“Jangan jadi Pak Pandir dan Mak Andeh yang berdayung ke majlis kenduri. Akhirnya, ke hulu tak dapat, ke hilir melepas.

“Al-Ghalabah makna biasa ialah kalah, tersalah, tewas, terlanjur atau juga silap. Dalam kata lain, tersilap atau terlanjur.

“Realiti politik hari ini, kesilapan dalam membuat keputusan akan memberikan kesan yang mendalam terhadap agama, bangsa dan negara. Sesal dahulu pendapatan, sesal kemudian tidak berguna,” katanya.

Ridhuan Tee tidak menolak kemungkinan kesilapan atau keterlanjuran mungkin berlaku kepada PAS dalam membuat percaturan politik.

“Begitu juga dengan UMNO, selepas tiga PRN berlalu, Sabah, Melaka dan Sarawak, mula merasakan dirinya kuat, tidak perlu lagi kepada rakan lain. Mahu bergerak solo. Jangan terlalu yakin.

“PRN dan PRU berbeza. PRN memilih ketua negeri. Tetapi PRU, cenderung kepada kerajaan Persekutuan atau Putrajaya. Kerusi DUN berbeza dengan kerusi Parlimen.

“Ultra kiasu lebih mengidamkan kerusi Parlimen daripada DUN. Ingat, rakyat sedang menilai semua percaturan ini,” katanya.


Bekalan air pulih dalam 24 jam

BESTARI JAYA, 2 Rabiulawal 1442H, Isnin – Bekalan air untuk kira-kira lima juta pengguna yang terkesan akibat henti tugas Loji Rawatan Air (LRA) Sungai Selangor fasa 1,2 dan 3 dan LRA Rantau Panjang akibat pencemaran sumber air mentah, dijangka pulih dalam masa 24 jam lagi.

Menteri Alam Sekitar dan Air, Datuk Seri Tuan Ibrahim Tuan Man berkata, ia kerana pencemaran bau yang mengakibatkan keempat-empat LRA berkenaan ditutup sejak awal pagi tadi, semakin pulih setakat jam 1.30 tengah hari tadi.

Bagi mengatasi masalah pencemaran bau berkenaan, Tuan Ibrahim berkata, Lembaga Urus Air Selangor telah melepaskan HORAS 600 sebanyak 285 Juta Liter Sehari (JLH) dan mengepam air kolam alternatif sebanyak 336 JLH untuk meningkatkan kadar pencairan di Sungai Selangor.

“Kita jangka keempat-empat LRA ini akan dibenarkan beroperasi semula dalam satu atau dua jam lagi dan bekalan air kepada kesemua kira-kira 5 juta pengguna akan pulih dalam masa 24 jam nanti,” katanya dalam sidang akhbar, selepas melakukan lawatan di LRA Sungai Selangor fasa, hari ini.

Turut hadir Exco Alam Sekitar, Teknologi Hijau, Sains, Teknologi dan Inovasi dan Hal Ehwal Pengguna Selangor, Hee Loy Sian.

Tambah Tuan Ibrahim, LRA Rantau Panjang dihentikan operasinya pada kira-kira jam 12.30 pagi tadi susulan pencemaran bau pada paras satu ton pada muka sauk loji berkenaan, manakala LRA Sungai Selangor fasa 1,2 dan 3 dihentikan operasinya pada jam 2 pagi selepas pencemaran bau pada tahap tiga ton dikesan di muka sauknya.

“Siasatan awal daripada pihak berkuasa mendapati bahan pelarut (solvent) merupakan bahan punca kepada pencemaran bau awal pagi tadi.

“Bau solvent ini juga seakan sama dengan kejadian pada awal September lepas, bagaimanapun punca sebenar pencemaran masih dalam siasatan,” katanya sambil menambah pihaknya telah mengenal pasti beberapa kawasan kilang yang menjadi punca pencemaran berkenaan.

Beliau berkata, pihaknya tidak menolak kemungkinan bahan pelarut itu dibuang oleh kilang-kilang haram yang beroperasi di sekitar Selangor.

“Jika kilang itu mempunyai lesen yang dikeluarkan oleh kementerian, kilang berkenaan akan selalu diperiksa bagi tujuan pematuhan syarat lesen dan pembaharuan lesen,” katanya.

Terdahulu sejumlah 1,196,457 akaun Air Selangor membabitkan 1,292 kawasan di Lembah Klang sekali lagi mengalami gangguan bekalan air tidak berjadual setelah empat LRA Sungai Selangor dihenti tugas,berikutan pencemaran sumber air mentah. -Bernama


Aman Palestin lancar kempen Ramadan Bersama, sasar kumpul RM15 juta

Oleh Ainul Illia Meor Suzurudin

BANGI, 5 Rejab 1442H, Rabu – Aman Palestin, hari ini melancarkan kempen ‘Ramadan Bersama’ yang menyasarkan kutipan sumbangan berjumlah RM15 juta untuk membantu rakyat di Palestin, Syria dan Yaman.

Ketua Pegawai Eksekutif Aman Palestin Berhad, Awang Suffian Awang Piut berkata, kempen yang sudah bermula pada 1 Rejab 1442H (13 Februari) itu bakal memberi manfaat kepada seramai 250,000 orang sepanjang bulan suci Ramadan.

Kempen itu dilancarkan seiring dengan sambutan penubuhan Aman Palestin yang mencapai usia 15 tahun, pada tahun 2021 ini.

“Sambutan 15 tahun Aman Palestin ini membuktikan bahawa segala perjuangan kami selama ini tidak sia-sia bahkan telah mengharumkan nama Malaysia di mata dunia.

“Kita juga telah berjaya meningkatkan survival rakyat Palestin serta menanamkan kesedaran dalam kalangan rakyat Malaysia bahawa perjuangan untuk Palestin wajib diteruskan hingga ke hujung nyawa.

“Sesungguhnya Aman Palestin tidak akan berhenti dalam memberi perjuangan baik daripada aspek bantuan tenaga, masa mahupun wang ringgit untuk kembalikan hak mereka sebagai negara yang merdeka,” katanya dalam sidang media Sambutan 15 Tahun Aman Palestin serta Pelancaran Kempen Ramadan Bersama, di sini, hari ini.

Selain itu, beliau memaklumkan, Aman Palestin juga akan terus memberikan komitmen untuk menyalurkan bantuan kepada rakyat tempatan yang ketika ini dalam kesusahan berikutan pandemik COVID-19.

Katanya, Aman Palestin akan memberi bantuan secara khusus kepada golongan terjejas melalui Kelab Perwira Malaysia – sebuah kelab yang bernaung di bawah Aman Palestin Berhad.

“Secara keseluruhannya setiap sumbangan dan bantuan adalah bukti dan perjuangan tak berbelah bahagi dari kami,” katanya lagi.

Sementara itu, Pengurus Besar Pemasaran Aman Palestin Berhad, Ustaz Muhd Farhan Mohd Fadhil berkata, pihaknya mengalu-alukan seluruh rakyat Malaysia untuk bersama-sama menyumbang dan mendapatkan pahala melalui kempen Ramadan Bersama ini.

Beliau berkata, kempen ini adalah antara kempen terbesar yang dilaksanakan Aman Palestin.

Katanya, daripada dana yang dikumpulkan, sumbangan akan diberikan melalui enam program khusus iaitu Sahur dan Berbuka; Kotak Makanan; Program Imarah Ramadan; Hadiah Raya; Hadiah Ramadan dan Tabung Ramadan Kareem.

“Tinggal lagi 55 hari untuk kita tiba di bulan Ramadan, saya mengajak kita rebut peluang ini untuk meraih pahala dan memberi kepada yang perlu.

“Kemungkinan besar tahun ini, sambutan Ramadan adalah seperti tahun lepas. Tetapi kita sentiasa optimis dengan kekuatan berdoa, dan kebaikan-kebaikan yang dilakukan dengan izin Allah dapat menjadi asbab COVID-19 segera terhapus,” katanya.

Orang ramai yang ingin menyumbang boleh menghubungi pejabat cawangan Aman Palestin di seluruh negara atau melayari laman sesawang: www.amanpalestin.net.


Calon Speaker Dewan Rakyat mesti junjung tinggi kedudukan Islam

BANGI, 12 Zulkaedah 1441H, Sabtu – Individu yang menggalas jawatan Speaker Dewan Rakyat mestilah menjunjung tinggi kedudukan serta kedaulatan Islam dalam Perlembagaan, demikian tegas Pengerusi Pertubuhan Pembela-Pembela Islam (PEMBELA), Haji Aminuddin Yahaya.

Beliau berkata demikin susulan timbul pelbagai spekulasi termasuk untuk melantik individu yang mempunyai reputasi buruk dalam isu berkait dengan agama Islam, Melayu dan Raja-Raja Melayu.

“Saya ingin menegaskan semula tuntutan NGO-NGO Islam yang sepakat mendesak pihak kerajaan mempertimbangkan ciri-ciri seorang Speaker Dewan Rakyat yang bakal dilantik, seperti berikut: Pertama, menjunjung tinggi kedudukan serta kedaulatan Islam dalam Perlembagaan.

“Kedua, menghormati serta menjunjung sistem Raja Berpelembagaan. Ketiga, menghormati serta menjamin hak kedudukan orang Melayu, Bumiputera dan hak kaum-kaum lain seperti yang termaktub di dalam Perlembagaan Persekutuan.

“Keempat, berakhlak mulia, berintegriti dan mempunyai rekod bebas rasuah dan kelima tegas dalam menjunjung semua prinsip Rukun Negara,” katanya dalam satu kenyataan, hari ini.

Beliau yang juga Presiden gerakan Islam, Ikatan Muslimin Malaysia (ISMA) berharap agar pihak kerajaan dapat mengambil serius tuntutan ini bagi kelansungan dan jaminan untuk agenda Islam dan Bumiputera dapat ditegakkan melalui sistem Parlimen.

“Kita minta rakyat juga untuk sentiasa cakna mengenai perkembangan perlantikan Speaker Dewan Rakyat yang baharu ini supaya kerajaan tidak mudah tunduk akan permintaan mana-mana pihak berkepentingan untuk menjadi Speaker semata-mata untuk agenda karier politik peribadi atau partinya,” katanya.

Terdahulu, Ketua Whip Gabungan Parti Sarawak (GPS) di Parlimen, Datuk Seri Fadillah Yusof berkata, calon untuk dilantik sebagai Speaker Dewan Rakyat yang baharu telah dikenal pasti.

Tanpa menamakannya, Fadillah hanya memberi bayangan bahawa calon berkenaan bukannya seorang Ahli Parlimen dan hanya tersenyum apabila ditanya sama ada calon berkenaan juga dari Sarawak.

Sebelum ini, Tan Sri Mohamad Ariff Md Yusoff menerima usul mencadangkan supaya khidmat beliau sebagai Yang Dipertua Dewan Rakyat ditamatkan.

Katanya, usul itu diterima mengikut amalan biasa dan selari dengan Peraturan Majlis Mesyuarat serta tanpa berat sebelah.

Usul berkenaan dibawa Perdana Menteri, Tan Sri Muhyiddin Yassin dan diserahkan kepada Dewan Rakyat pada 26 Jun lalu.


Wanita hina Islam direman 3 hari

BANGI, 10 Zulhijjah 1443H, Ahad – Polis mengesahkan telah menahan wanita yang didakwa menghina Islam ketika persembahan di kelab komedi di Taman Tun Dr Ismail (TTDI), Kuala Lumpur semalam.

Suspek ditahan oleh sepasukan pegawai dan anggota Unit Siasatan Jenayah Terkelas (USJT), Bukit Aman, di Jalan Gasing, Petaling Jaya.

Setiausaha Polis Diraja Malaysia (PDRM), Datuk Noorsiah Saaduddin berkata, suspek wanita itu direman selama tiga hari bermula hari ini hingga Selasa.

“Pada masa ini, suspek ditempatkan di Ibu Pejabat Polis Daerah (IPD) Brickfields bagi membolehkan siasatan lanjut diteruskan,” katanya.

Siasatan USJT dijalankan mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998.

Terdahulu, tular video yang memaparkan seorang wanita membuka pakaian dan tudung di hadapan penonton selepas memperkenalkan diri sebagai seorang beragama Islam serta menghafal 15 juzuk al-Quran, sehingga mengundang kemarahan umat Islam.


PKPD Medan 88: Empat lagi penduduk serah diri

SEPANG, 1 Rabiulakhir 1442H, Selasa – Empat lagi penduduk Medan 88, Bandar Baru Salak Tinggi dekat sini yang tidak pulang ke kediaman masing-masing sejurus mendapat maklumat kawasan itu akan dikenakan Perintah Kawalan Pergerakan Diperketatkan (PKPD), tampil menyerah diri hari ini, kata Ketua Polis Daerah Sepang, ACP Wan Kamarul Azran Wan Yusof.

Dengan tambahan empat penduduk menyerah diri hari ini menjadikan jumlah keseluruhan penduduk kawasan itu yang telah pulang ialah 36 orang.

Menurut beliau dalam satu kenyataan dikeluarkan hari ini, 13 orang menyerah diri pada Khamis lepas, 11 menyerah diri pada Jumaat, tiga pada Sabtu manakala lima lagi menyerah diri pada Ahad.

Beliau berkata, 27 lelaki dan sembilan wanita yang menyerah diri itu terdiri daripada 13 warga tempatan, 13 warga Indonesia, tujuh warga Thailand dan masing-masing seorang warga Myanmar, India dan Nepal.

“Setakat ini jumlah semasa penghuni dalam Medan 88 ialah seramai 350 orang, manakala jumlah pekerja yang bekerja di Medan 88 tetapi menjalani kuarantin di luar kawasan ini ialah seramai 50 orang,” katanya.

Sementara itu, Wan Kamarul Azran berkata sejak pelaksanaan PKPD di kawasan itu, 346 penduduk Medan 88 sudahpun menjalani ujian calitan dan daripada jumlah itu, empat daripada mereka didapati positif COVID-19.

Sebelum ini, media melaporkan kira-kira 400 penduduk Medan 88 tidak pulang ke kediaman masing-masing selepas mendapat maklumat kawasan itu dipasang kawad duri untuk pelaksanaan PKPD berkuat kuasa dari 12 hingga 25 November ini. – Bernama


Bantah Jawi di Pahang: ADUN Tras DAP seperti derhaka kepada Raja

Oleh Siti Hafidah Abd Ghaffar

BANGI, 13 Zulhijjah 1441H, Isnin – Tindakan ADUN Tras DAP, Chow Yu Hui memfailkan permohonan di mahkamah untuk mencabar ketetapan Kerajaan Pahang bagi mewajibkan penggunaan tulisan Jawi di papan tanda dan iklan di premis perniagaan di negeri itu seperti menderhaka kepada Raja.

Mufti Pahang, Datuk Seri Dr Abdul Rahman Osman menegaskan, tindakan itu sekali gus tidak menghormati salah satu Rukun Negara yang menjadi asas pembangunan, kemakmuran, dan perpaduan rakyat di Malaysia iaitu Kesetiaan kepada Raja dan Negara.

Bimbang perbuatan itu memecah belahkan masyarakat, beliau menggesa polis mengambil tindakan kepada pihak berkenaan kerana mencabar dan merasa lebih berkuasa daripada kesepakatan yang dibuat oleh negara dan semua bangsa di negara ini.

“Kita rasa tindakan ini amat berbahaya kepada negara. Kalau dulu saya kata DAP parti yang merosakkan orang Islam tapi sekarang ini menderhaka kepada Raja dan kerajaan yang dibentuk.

“Kita tidak boleh membiarkan tindakan yang cuba dibuat oleh DAP. Ini kerana tulisan Jawi adalah sebahagian daripada bahasa Melayu. Dalam Perlembagaan menyebut bahasa Melayu sebagai bahasa rasmi.

“Ertinya DAP seolah-olah menafikan semua perkara. Kemudian mencabar orang Melayu dan Islam,” katanya ketika dihubungi Ismaweb.net hari ini.

Datuk Abdul Rahman yakin tindakan wakil rakyat DAP ini mungkin suara suruhan parti itu yang tidak menghormati pembentukan keharmonian sebuah negara.

Sebelum ini, Yu Hui memfailkan permohonan mencabar ketetapan kerajaan Pahang untuk mewajibkan tulisan Jawi di papan tanda dan iklan di premis perniagaan di negeri itu.

Permohonan itu dibuat 30 Julai lalu di Mahkamah Tinggi Kuantan bagi menyemak semula arahan yang dikeluarkan kerajaan negeri dan pihak berkuasa tempatan berhubung perkara itu, sebelum ini.

Kerajaan negeri memutuskan semua premis perniagaan dan papan tanda jalan di negeri itu menggunakan tulisan Jawi berkuatkuasa sejak 1 Januari lalu.

Penggunaan tulisan Jawi adalah selari dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang juga Sultan Pahang supaya tulisan berkenaan diperkasakan di negeri itu.


Kes bunuh diri babit tentera pengganas Israel meningkat

BAITULMAQDIS, 4 Zulhijjah 1444H, Jumaat – Seorang penyelidik kanan politik Palestin mendedahkan terdapat peningkatan mendadak kes bunuh diri dalam kalangan anggota tentera Israel.

Situasi ini mendedahkan ketidakupayaan institusi ketenteraan dan perisikan rejim Tel Aviv untuk mengintegrasikan secara sosial pendatang dan pelampau Zionis yang mereka import ke wilayah yang diduduki di bawah Aliyah (imigrasi Yahudi ke Palestin yang diduduki).

Dr Abu Imad al-Rifai memberitahu Press TV dalam temu bual eksklusif pada Khamis, bahawa media Israel berusaha keras untuk menggambarkan pasukan ketenteraan mereka kuat, dan sebagai alat cekap dalam melaksanakan integrasi sosial serta mampu menetapkan taraf Zionisme kepada pendatang Yahudi.

Bagaimanapun, Rifai berkata, kes bunuh diri yang meningkat dalam kalangan tentera Israel menimbulkan keraguan serius terhadap keupayaan tentera untuk mencapai integrasi sosial.

Penganalisis politik itu seterusnya menekankan bahawa laporan yang diterbitkan oleh akhbar Yedioth Ahronoth berbahasa Ibrani pada 25 September 2022 membuktikan fakta sedemikian, bahawa 14 tentera Israel membunuh diri ketika bertugas, mewakili angka tertinggi yang dicatatkan dalam tempoh lima tahun.

Menurut laporan itu, 11 askar membunuh diri pada 2021 manakala 14 lagi mati akibat bunuh diri pada 2012. Enam askar Israel membunuh diri pada tahun berikutnya.

Secara keseluruhan, 89 askar membunuh diri antara 2014 dan 2020.

Rifai menambah bahawa statistik rasmi menunjukkan bahawa rejim Israel mencatatkan lebih daripada 500 kes bunuh diri setiap tahun dan lebih 6,000 kes percubaan membunuh diri, menyatakan bahawa 23 peratus daripada angka tersebut tidak pernah didedahkan kepada umum atau dilaporkan oleh media Israel.

Beliau seterusnya menegaskan, bahawa 1,710 permintaan dibuat pada 2020 oleh tentera Israel untuk perkhidmatan rawatan mental dan psikologi, di mana 26 tentera berada dalam keadaan kritikal dan hampir membunuh diri.

Angka tersebut menunjukkan hampir satu pertiga daripada askar yang terkorban ketika bertugas pada tahun itu – purata sembilan askar – telah membunuh diri.

Menurut data dari Pusat Maklumat dan Penyelidikan Knesset (Parlimen Israel), 123 kes bunuh diri telah didaftarkan antara 2007 dan 2012 di wilayah yang diduduki Israel.

Statistik menunjukkan bahawa kebanyakan mereka yang membunuh diri – 82 peratus – sedang berkhidmat dalam perkhidmatan tentera dan tidak terbabit dalam pertempuran.

Penyelidikan seterusnya menggariskan bahawa purata kes bunuh diri direkodkan dalam lingkungan umur 18 hingga 21 tahun, dan 63 peratus daripada mereka yang mengambil nyawa sendiri dilahirkan di wilayah yang diduduki.

Rifai juga menegaskan, bahawa kajian penyelidikan yang dijalankan oleh tentera Israel tidak menawarkan alasan yang kukuh untuk punca dan motif sebenar askar membunuh diri semasa perkhidmatan ketenteraan wajib, maka ia  menunjukkan ketidakupayaan tentera untuk mewujudkan rasa keselamatan psikologi bagi tentera. – Agensi


Gempa bumi Turkiye: 164,000 bangunan, 518,000 unit persendirian musnah

ANKARA, 3 Syaaban 1444H, Jumaat – Pihak berkuasa sudah menyelesaikan 80 peratus penilaian kerosakan di zon gempa bumi di selatan Turkiye selepas gegaran kuat memusnahkan wilayah itu pada 6 Februari lalu.

Menteri Alam Sekitar, Perbandaran dan Perubahan Iklim Turkiye, Murut Kurum berkata, baki 20 peratus lagi penilaian akan disiapkan masa terdekat.

Seramai 7,300 anggota terbabit dalam proses menilai kerosakan akibat gempa bumi berkembar yang menggegarkan banyak wilayah di negara itu, katanya.

Kemusnahan atau kerosakan dilaporkan berlaku di sekitar 164,000 bangunan dan 518,000 unit premis persendirian.

Kurum berkata, kebanyakan bangunan yang musnah dibina sebelum 1999 dan tiada pemeriksaan dijalankan di bangunan berkenaan.

Sambil menunjukkan peta garis sesar yang menjejaskan kawasan di Adiyaman, beliau berkata, pihak berkuasa akan meneliti kualiti tanah untuk memahami punca kemusnahan besar-besaran di pusat bandar itu.

Terdahulu, Presiden Recep Tayyip Erdogan berkata, Turkiye akan mula membina lebih 200,000 rumah seawal Mac di kawasan terjejas dan menjamin penyelesaian projek dalam tempoh setahun.

Gempa bumi berukuran 7.7 dan 7.6 magnitud yang berpusat di wilayah Kahramanmaras, turut menggegarkan Gaziantep, Hatay, Adiyaman, Malatya, Kilis, Adana, Diyarbakir, Osmaniye, Sanliurfa dan Elazig.

Kesan gempa itu mengakibatkan kira-kira 13.5 juta orang terjejas dan lebih 47,000 yang lain terkorban.- Agensi


PRN Johor medan kukuhkan kerjasama politik PN

BANGI, 6 Rejab 1443H, Selasa – PAS melihat pelaksanaan Pilihan Raya Negeri (PRN) Johor sebagai medan untuk mengukuh dan memantapkan lagi kerjasama politik dalam Perikatan Nasional (PN).

Usaha tersebut dilihat sebagai langkah ke hadapan dalam muafakat politik antara parti itu dengan Parti Pribumi Bersatu Malaysia (PPBM) dan Gerakan berbanding PRN di Melaka dan Sarawak, kata Timbalan Presiden PAS, Datuk Seri Tuan Ibrahim Tuan Man.

Katanya, PAS yang merupakan sebahagian dari komponen PN akan melancarkan jentera PRN bersama pada minggu hadapan, sementara melengkapkan beberapa strategi lagi bagi mencapai kemenangan dalam PRN kali ini.

“Keputusan PN bertanding menggunakan satu logo, satu pengarahan dan satu bilik gerakan dilihat akan memantapkan lagi usaha bagi mencapai kemenangan dalam PRN Johor kali ini,” katanya dalam kenyataan, hari ini.

Beliau berkata, PN juga akan meneruskan dan memperkasakan muafakat sebagai satu pasukan dalam menghadapi PRN Johor dan seterusnya Pilihan Raya Umum Ke-15 (PRU15) tidak lama lagi.

Melalui gerak kerja bersama itu, Tuan Ibrahim berharap supaya pengundi Johor akan melakukan perubahan besar melalui peti undi, sekali gus diyakini memenangkan calon PN dalam PRN Johor.

Pada 29 Januari lalu, Presiden Bersatu, Tan Sri Muhyiddin Yassin mengumumkan PAS dan Bersatu akan bertanding pada PRN Johor menggunakan logo PN.

Keputusan berkenaan dipersetujui hasil daripada muzakarah antara kedua-dua parti berkenaan.


Kes COVID-19 dunia 15 juta

WASHINGTON, 2 Zulhijjah 1441H, Khamis – Jangkitan pandemik COVID-19 di seluruh dunia sudah mencecah 15 juta kes, lapor Johns Hopkins University yang berpangkalan di Amerika Syarikat (AS).

Data terbaharu menunjukkan Jumlah kumulatif kematian global akibat wabak ini lebih 618,000 kes.

Statistik Johns Hopkins University juga menunjukkan angka kematian global meningkat lebih 7,000 kes dalam tempoh 24 jam.

AS kekal negara paling teruk terjejas dengan 3.93 juta kes positif direkodkan, diikuti Brazil dengan kes positif jangkitan sebanyak 2.15 juta.

Manakala sebelas negara merekodkan angka positif melebihi 200,000 iaitu United Kingdom (UK), Arab Saudi, Perancis, Iran, Sepanyol, Pakistan, Itali, Turki, Jerman, Bangladesh dan Colombia.

Tiga lagi negara merekodkan angka positif melebihi 100,000 ialah Argentina, Kanada dan Qatar.

Selain itu, Afrika Selatan, Mexico, Peru dan Chile pula masing-masing sudah melepasi angka 300,000 kes positif COVID-19. – Agensi


Serangan udara Israel di Lubnan bunuh 5 pejuang Palestin

DAMSYIK, 11 Zulkaedah 1444H, Rabu – Sekurang-kurangnya lima pejuang Palestin terbunuh, manakala 10 yang lain cedera dalam serangan udara tentera pengganas Israel di timur Lubnan, hari ini.

Jurucakap Barisan Depan Untuk Pembebasan Palestin – Pemerintahan Awam (PFLP-GC), Anwar Raja berkata, serangan dilancarkan Israel menyasarkan kubu kumpulan itu di bandar Qusaya, timur Lubnan berhampiran sempadan Syria.

“Dua daripada mangsa yang cedera berada dalam keadaan kritikal,” katanya.

PFLP-GC mempunyai kubu di sepanjang sempadan Lubnan-Syria serta kehadiran tentera di kedua-dua negara.

Kumpulan itu pernah melakukan serangan terhadap Israel sebelum ini. – Agensi


Nilai aset kerajaan Persekutuan melebihi RM1 trilion setakat ini: Ahmad

JOHOR BAHRU, 13 Zulhijjah 1444H, Ahad – Nilai aset kerajaan Persekutuan setakat ini adalah melebihi RM1 trilion, kata Timbalan Menteri Kewangan Datuk Seri Ahmad Maslan.

Beliau berkata, angka itu adalah berdasarkan penilaian melibatkan aset tanah dan bangunan kerajaan yang dibuat Jabatan Akauntan Negara dan juga Jabatan Penilaian dan Perkhidmatan Harta (JPPH) bagi tempoh 10 tahun sejak 2013.

Ahmad berkata, nilai aset kerajaan Persekutuan dijangka terus meningkat berikutan ia masih dalam proses pengiraan kerana aset-aset lain termasuk di luar negara belum dinilai.

“Pengiraan nilai aset tersebut melibatkan aset tanah dan bangunan kerajaan, ia tidak  termasuk aset lain seperti loji dan jentera.

“Begitu juga aset luar negara yang masih belum dinilai. Kita menjangkakan ia akan terus meningkat dengan pertambahan RM30 bilion tahun ini,” katanya pada sidang media selepas melawat pejabat JPPH Johor, di sini, hari ini.

Menurutnya, proses penilaian sentiasa berjalan bagi mengenal pasti jumlah keseluruhan nilai aset kerajaan Persekutuan yang diharapkan akan melebihi hutang negara yang mencecah RM1.5 trilion.

“Saya harap nilai aset kita lebih banyak daripada nilai hutang kita termasuk liabiliti yang mencecah RM1.5 trilion.

“Bagaimanapun, kita tidak dapat menjangkakan bila proses penilaian ini akan berakhir kerana ia masih disemak. Jadi penilaian harta setakat ini kita hanya boleh buat anggaran,” katanya.

Perdana Menteri, Datuk Seri Anwar Ibrahim sebelum ini dilapor sebagai berkata hutang negara termasuk liabiliti telah mencecah sebanyak RM1.5 trilion dan perlu ditangani dengan segera. – Bernama


Qatar sumbang AS$25 juta untuk pelarian Palestin di Syria

DOHA, 5 Rabiulakhir 1443H, Rabu – Qatar bersetuju menyalurkan dana sebanyak AS$25 juta kepada Palestin menerusi Pertubuhan Bangsa-Bangsa Bersatu bagi Pelarian Palestin (UNRWA).

Dana diserahkan Timbalan Perdana Menteri dan Menteri Luar, Sheikh Mohammed bin Abdulrahman Althani ketika mengadakan pertemuan dengan Pesuruhjaya UNRWA, Philippe Lazzrini yang mengunjungi Doha.

Menerusi pertemuan berkenaan, mereka meneliti beberapa program membabitkan kerjasama antara PBB dan Qatar.

Timbalan Perdana Menteri yang merupakan Pengerusi Dana Qatar untuk Pembangunan (QFFD) turut menyaksikan pemeteraian dua perjanjian dengan UNRWA.

Qatar menyediakan sokongan kewangan dengan nilai keseluruhan AS$25 juta, termasuk sokongan untuk aktiviti PBB selama dua tahun termasuk tambahan sokongan kepada pelarian Palestin di Syria dalam beberapa semtor.

Dua perjanjian itu ditandatangani Ketua Pengarah QFFD E, Khalida Jassin manakala UNRWA pula ditandatangani Philppe.

Menerusi perjanjian pertama, Qatar memperuntukkan dana sebanyak AS$18 juta dengan tujuan mengukuhkan peranan agensi itu dalam melindungi hak pelarian Palestin.

PBB juga diberi tanggungjawab bagi memastikan agensi itu terus menyediakan perkhidmatannya dan meningkatkan peranannya dalam memperbaiki keadaan rakyat Palestin.

Sementara perjanjian kedua termasuk menyediakan sokongan menyeluruh kepada pelarian Palestin di Syria dalam sektor kesihatan, pendidikan dan pembangunan ekonomi, dengan jumlah AS$7 juta, yang memberi manfaat kepada 355,980 penerima bantuan pelarian Palestin.

Dalam sektor pemerkasaan ekonomi pula, sebanyak AS$ 4 juta diperuntukkan termasuk bantuan tunai kecemasan untuk pelarian Palestin yang terjejas akibat konflik di Syria, yang dimanfaat kepada kira-kira 52,000 penerima.

Di samping itu, dalam usaha meningkatkan latihan dalam bidang pendidikan teknikal dan vokasional, dana disediakan sebanyak AS$1.5 juta.

Malah, sektor pendidikan tidak ketinggalan kepada pelajar pelarian Palestin di Syria dengan nilai sebanyak AS $1 juta untuk tempoh setahun disediakan. – Agensi


Pergerakan rentas negeri pacu prospek pelancongan, ekonomi lebih cerah

KUALA LUMPUR, 4 Rabiulawal 1443H, Isnin – Prospek industri pelancongan negara dijangka cerah dengan landskap ekonomi lebih positif serta peluang meraih manfaat besar susulan keputusan kerajaan membenarkan pergerakan rentas negeri mulai hari ini, kata pakar ekonomi.

Ketua Ahli Ekonomi Bank Islam Mohd Afzanizam Abdul Rashid berkata, langkah membabitkan kalangan dewasa yang mendapat vaksinasi lengkap itu akan turut menyaksikan 2022 sebagai tahun lebih baik berbanding 2021 apabila rakyat perlu akur dengan Perintah Kawalan Pergerakan (PKP) bermula pada pertengahan tahun ini.

“Industri pelancongan akan meraih manfaat dengan pantas. Pada tahun lepas misalnya, perbelanjaan perlancongan domestik merundum ke paras RM40.4 billion berbanding RM103.2 billion pada 2019.

“Justeru, tempoh suku keempat tahun ini akan menyaksikan pertumbuhan lebih baik berbanding suku ketiga dengan bermulanya kebenaran merentas negeri itu,” katanya.

Mohd Afzanizam juga menyifatkan keputusan kerajaan yang diumumkan oleh Perdana Menteri Datuk Seri Ismail Sabri Yaakob semalam, sebagai penting dari segi memastikan kelangsungan hidup rakyat, ekonomi negara serta kesihatan awam.

Menurutnya, pandemik COVID-19 terbukti memberi impak ketara sehinggakan banyak perniagaan dibebani masalah kewangan serta terpaksa ditutup manakala terdapat golongan berpendapatan tinggi atau T20 yang sebaliknya kini menjadi kelompok berpendapatan sederhana atau M40.

Sementara itu, Pensyarah Kanan Fakulti Ekonomi dan Pentadbiran Universiti Malaya, Dr Mohammad Tawfik Yaakub berkata pergerakan rentas negeri tersebut mampu memperkasa semula sektor ekonomi berikutan aliran tunai menerusi pembelian dan perbelanjaan orang ramai menerusi perusahaan runcit, perhotelan dan penyediaan makanan dan minuman (F&B).

“Ia juga bertepatan dengan langkah untuk membangkitkan semula ekonomi tempatan yang telah malap akibat pelaksanaan kawalan pergerakan bagi jangka tempoh yang lama.

“Saya menjangkakan sektor penyediaan makanan, peruncitan dan perhotelan itu akan bangkit semula serta mampu mencetuskan rantaian pemerkasaan sektor ekonomi secara menyeluruh,” katanya.

Mohammad Tawfik juga mengunjurkan peningkatan pendapatan menyeluruh sektor-sektor terbabit dianggarkan mencecah kira-kira 75 peratus dalam tempoh seminggu hingga dua minggu ini.

Ini berikutan terdapat kekangan seperti pembukaan sektor penerbangan secara berperingkat dari segi domestik dan ke luar negara, syarikat atau premis yang perlu merancang semula strategi perniagaan serta langkah berhati-hati industri untuk menambah bilangan pekerja, katanya.

“Pengumuman semalam tidak hanya terhad kepada sektor-sektor tertentu sebaliknya melibatkan pembukaan secara sepenuh termasuk pelancongan yang kini tiada lagi gelembung pelancongan.

“Langkah itu mampu memacu ekonomi sekali gus akan meningkatkan unjuran peningkatan pendapatan tersebut,” katanya.

Dalam pada itu, Profesor Ekonomi Universiti Sunway, Dr Yeah Kim Leng menyifatkan kebenaran pergerakan rentas negeri itu sebagai berita yang dinantikan rakyat untuk kembali kepada kehidupan biasa dalam aktiviti sosial, perniagaan dan ekonomi negara.

Malah, katanya, ini turut menggambarkan aspek keyakinan apabila tahap vaksinasi golongan dewasa lengkap dengan kemungkinan penularan semula virus itu kini kurang ketara atau boleh menyebabkan ekonomi terpaksa ditutup.

“Meskipun ramai pengguna dan petugas barisan hadapan kekal berwaspada terhadap risiko jangkitan virus berkenaan, namun pembukaan semula ekonomi sepenuhnya adalah penting bagi mencapai pemulihan ekonomi yang lebih mampan serta peralihan ke fasa (endemik) untuk hidup bersama virus itu,” katanya.

Yeah bagaimanapun menekankan kepentingan untuk memacu perbelanjaan domestik bagi meningkatkan pemulihan ekonomi yang setakat ini terus giat menerusi aktiviti eksport yang kukuh.

“Sektor domestik yang telah terjejas akibat sekatan pergerakan membabitkan sosial dan perniagaan seperti runcit, makanan dan minuman, pengangkutan, perjalanan, industri berkaitan hospitaliti dan pelancongan dijangka menyaksikan perkembangan positif dalam bulan-bulan akan datang. -Bernama
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Zahid keluar wang Yayasan Akalbudi RM17.9 juta: SPRM

KUALA LUMPUR, 21 Rejab 1442H, Jumaat – Mahkamah Tinggi hari ini diberitahu bahawa terdapat penglibatan Datuk Seri Dr Ahmad Zahid Hamidi dalam pengeluaran wang Yayasan Akalbudi milik bekas Timbalan Perdana Menteri itu, berjumlah RM17.9 juta yang digunakan untuk pembelian sijil simpanan tetap dan saham.

Sambil menunjukkan carta aliran pengeluaran wang tersebut di mahkamah, Pegawai Penyiasat Suruhanjaya Pencegahan Rasuah Malaysia (SPRM) Muhammad Fazli Zulkifli, 36, menjelaskan bahawa daripada jumlah itu, RM8.6 juta digunakan untuk membayar deposit saham kepada Ri-Yaz Assets Sdn Bhd manakala RM9.3 juta bagi pembelian sijil simpanan tetap.

“Pengeluaran wang daripada akaun Affin Bank milik Yayasan Akalbudi kepada akaun Maybank Tetuan Lewis & Co (pemegang amanah Yayasan Akalbudi) itu adalah arahan Datuk Seri Ahmad Zahid,” katanya ketika membacakan penyataan saksinya semasa pemeriksaan utama oleh Timbalan Pendakwa Raya Ahmad Sazilee Abdul Khairi.

Beliau berkata demikian pada hari ke-47 perbicaraan kes Ahmad Zahid yang menghadapi pertuduhan rasuah, salah guna kuasa dan pengubahan wang haram, melibatkan jutaan ringgit dana Yayasan Akalbudi.

Saksi pendakwaan ke-93 itu berkata wang berjumlah RM8.6 juta dibayar kepada Ri-Yaz Assets bagi tujuan pembayaran deposit pembelian saham 60 peratus milik pemegang saham syarikat itu, Tan Sri Rashid Manaf oleh anak Ahmad Zahid, Datuk Nurulhidayah.

“Pembayaran RM8.6 juta itu dibuat melalui firma guaman, Tetuan Lewis & Co kepada Ri-Yazz Assets setelah perbincangan antara Datuk Seri Ahmad Zahid, Datuk Nurulhidayah, Datuk Mohammad Shaheen Shah Mohd Sidek (pengarah Ri-Yaz Assets), Datuk Mat Noor Nawi (pengerusi Exim Bank) dan Norzilah Mohamad (ketua pegawai eksekutif Exim Bank).

“Nurulhidayah berminat mengambil alih 60 peratus saham Tan Sri Rashid dalam Ri-Yaz Assets dan meminta pihak Exim Bank menyusun semula pinjamin syarikat itu dengan Exim Bank bagi memanjangkan tempoh pinjaman dan mengeluarkan nama Tan Sri Rashid sebagai penjamin dengan menggantikan nama Datuk Nurulhidayah,” katanya.

Beliau berkata siasatan dengan pihak Exim Bank mendapati Ri-Yaz Assets telah membayar tunggakan hutangnya berjumlah RM8.3 juta (US$2.058 juta) menggunakan wang yang diperoleh daripada Lewis & Co bagi menyelesaikan tunggakan bayaran balik pinjaman untuk pembelian hotel di Bali, Indonesia oleh syarikat itu.

“Terdapat lebihan bayaran disebabkan perbezaan tukaran ringgit kepada USD pada ketika itu berjumlah RM254,879.10. Wang itu telah dipulangkan kembali kepada firma guaman itu menerusi cek,” katanya.

Muhammad Fazli berkata hasil siasatannya, Nurulhidayah telah dilantik sebagai pengarah Ri-yaz Assets pada 27 Jan 2017 bagi menggantikan Abdul Rashid yang meletak jawatan sebagai pengarah pada tarikh sama.

“Datuk Nurulhidayah kemudiannya meletakkan jawatan sebagai pengarah syarikat tersebut pada 31 Jan 2017. Bagaimanapun, kedua-dua pihak iaitu Rashid dan Datuk Nurulhidayah tidak meneruskan perjanjian jual beli saham itu.

“Setelah perjanjian saham tersebut tidak diteruskan, Datuk Nurulhidayah dan Datuk Seri Ahmad Zahid meminta supaya wang berjumlah RM8.3 juta dikembalikan kepada Lewis & Co kerana ia adalah wang Yayasan Akalbudi,” katanya.

Saksi itu juga berkata hasil siasatannya mendapati Nurulhidayah tiada sebarang jawatan dalam Yayasan Akalbudi.

“Pada masa itu, Datuk Nurulhidayah bekerja dengan Syarikat Perumahan Negara Berhad (SPNB) sebagai pengarah pemasaran,” katanya ketika menjawab soalan Ahmad Sazilee.

Ahmad Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Perbicaraan di hadapan Hakim Collin Lawrence Sequerah bersambung Isnin ini. – Bernama


Pegawai bomba cedera terkena letupan di Segamat, meninggal dunia

JOHOR BAHRU, 8 Jamadilawal 1443H, Isnin – Pegawai Bomba Mohd Firdaus Sulaiman yang cedera parah akibat terkena letupan ketika operasi memadam kebakaran di sebuah kilang memproses habuk kayu di Segamat, Sabtu lepas, meninggal dunia di Hospital Segamat, awal pagi ini.

Ketua Balai Bomba dan Penyelamat Bandar Baru Segamat Penolong Kanan Penguasa Bomba Mazuki Ismail berkata Allahyarham meninggal dunia pada kira-kira pukul 4.10 pagi tadi akibat kecederaan parah yang dialaminya.

Beliau berkata Mohd Firdaus, 32, yang telah berkhidmat di balai bomba berkenaan sejak 2013, meninggalkan seorang isteri, Nurul Jannah Abd Hamid Khan, 29, dan anak perempuan Aisy Alisha Mohd Firdaus, 3.

“Pemergian Allahyarham merupakan satu kehilangan buat seluruh pasukan balai bomba ini dan Jabatan Bomba dan Penyelamat Malaysia (JBPM) Johor, amnya.

“Beliau merupakan seorang pegawai yang baik, berdisiplin dan bertanggungjawab. Seluruh keluarga JBPM menyanjung tinggi jasa Allahyarham kerana sentiasa setia dan komited menjalankan tugas,” kata beliau ketika dihubungi Bernama, di sini hari ini.

Mazuki berkata jenazah kini berada di Jabatan Forensik di hospital berkenaan untuk proses mandi dan kafan sebelum dibawa pulang ke kampung halamannya.

Jenazah Mohd Firdaus dijangka dikebumikan di Tanah Perkuburan Islam Jalan Zaitun, Sikamat, Seremban, Negeri Sembilan, hari ini.

Dalam kejadian pada pukul 5.15 pagi Sabtu lepas, Mohd Firdaus dan seorang anggota pasukan tindakan kecemasan (ERT) kilang cedera parah manakala seorang lagi pegawai bomba melecur akibat terkena letupan ketika operasi memadam kebakaran di sebuah kilang memproses habuk kayu. – Bernama


Polis negara pengganas tahan aktivis kempen #SaveSheikhJarrah

BAITULMAQDIS, 25 Syawal 1442H, Ahad – Polis negara pengganas Israel hari ini menahan seorang aktivis Palestin, Muna al-Kurd, yang juga ketua kempen #SaveSheikhJarrah.

Menurut ayah Muna, Nabil al-Kurd, sepasukan polis Israel menyerang rumah mereka dengan biadab di kawasan Sheikh Jarrah, menahan anak perempuannya serta memberi notis mengarahkan abang Muna, Mohammed, yang tidak berada di rumah ketika serangan itu untuk menyerah diri.

Beliau berkata, Muna dibawa ke balai polis Israel di Jalan Salaheddine di ibu kota yang diduduki.

Peguam Nasser Odeh mengesahkan kepada wartawan bahawa Mohammed juga ditangkap dan kedua-dua beradik itu berdepan ‘melakukan tindakan yang mengganggu keselamatan awam’ dan ‘mengambil bahagian dalam bantahan’.

“Alasan penangkapan itu adalah bahawa kami mengatakan tidak akan meninggalkan rumah dan mereka tidak mahu sesiapa menyatakan pendapat, mereka tidak mahu ada yang mengatakan perkara sebenar.

“Mereka mahu mendiamkan kami,” kata Nabil kepada Associated Press menerusi telefon.

Video yang disiarkan di media sosial menunjukkan aktivis itu dibawa keluar dari rumah dengan tangan digari.

“Jangan takut,” Muna dilihat memberitahu keluarganya ketika itu.

Tiga bulan lalu, Muna melancarkan kempen dalam talian menerusi tanda pagar #SaveSheikhJarrah bagi mengetengahkan keadaan pemilik rumah yang berdepan ancaman perpindahan.

Dalam wawancara baru-baru ini, beliau menjelaskan bahawa jika keluarga mereka diusir, seluruh Baitulmaqdis akan diambil juga.

Muna dan abang kembarnya, Mohammed – yang keluarganya hidup di bawah ancaman perpindahan dari rumah mereka di kawasan Karm al-Jaouni di Sheikh Jarrah – telah membuatkan dunia mengetahui keadaan di sana.

Keluarga al-Kurd adalah satu daripada empat keluarga yang pada awalnya akan diusir pada awal Mei.

Separuh daripada kediaman mereka dirampas oleh sekumpulan peneroka haram Israel pada tahun 2009.

Pada 2 Mei lalu, Mahkamah Daerah Israel memutuskan bahawa keempat-empat isi rumah itu perlu diusir atau mencapai kesepakatan bersama pertubuhan peneroka dengan membayar sewa dan mengiktiraf mereka sebagai tuan tanah.

Bagaimanapun mereka dengan tegas menolak sebagai tanda penentangan baru. – Agensi


KKM kemas kini polisi lawatan di hospital

BANGI, 21 Rabiulakhir 1443H, Jumaat – Kementerian Kesihatan (KKM) membenarkan lawatan keluarga terhad kepada dua orang bergantung kepada keadaan bagi pesakit bukan COVID-19 yang sedang tenat dan berada di wad.

Menterinya, Khairy Jamaluddin Abu Bakar berkata, kebenaran itu tertakluk dalam polisi lawatan untuk penjaga dan pelawat di hospital KKM yang telah dikemas kini selari perkembangan semasa COVID-19.

Beliau berkata, hanya beberapa kategori pesakit yang boleh ditemani oleh penjaga atau melawat pesakit.

Ini termasuk pesakit yang menghidap penyakit kritikal, memerlukan penjagaan palliatif, pesakit kurang upaya, pesakit yang tenat, pesakit warga emas, pesakit yang memerlukan bantuan komunikasi, pesakit kanak-kanak dan ibu di dalam proses bersalin.

Katanya, pelawat atau penjaga yang dibenarkan mestilah berumur 18 tahun ke atas, lengkap vaksinasi COVID-19 dan tidak tergolong dalam kumpulan berisiko tinggi.

Selain itu, mereka juga tidak disyaki menghadapi COVID-19 atau individu dalam pemantauan, tiada gejala COVID-19, mengisi borang deklarasi COVID-19 serta mematuhi prosedur operasi standard (SOP) dan memakai alat pelindung diri (PPE) seperti yang ditetapkan.

“Manakala bagi penjaga pula, mereka perlu menjalani ujian saringan COVID-19 iaitu RT-PCR atau RTK Antigen (dalam masa 72 jam sebelum masuk ke hospital) dan disahkan negatif.

“Individu yang ingin menemani ibu mengandung semasa proses bersalin hendaklah menjalani ujian saringan COVID-19 iaitu RT-PCR atau RTK Antigen (dalam masa 72 jam sebelum masuk ke hospital) atau RTK Antigen Saliva (semasa ketibaan di hospital) dan disahkan negatif,” katanya dalam kenyataan, hari ini.

Khairy berkata, bagi pesakit yang menerima rawatan pesakit luar atau Jabatan Kecemasan, hanya seorang penjaga sahaja dibenarkan.

“Sekiranya pesakit dimasukkan ke wad bukan COVID-19, seorang penjaga dibenarkan untuk menenami pesakit dan seorang pelawat dibenarkan sepanjang sesi lawatan.

“Ini terhad kepada kategori pesakit yang telah dinyatakan. Ujian COVID-19 menggunakan RT-AG Saliva adalah digalakkan sebelum lawatan,” katanya.

Bagaimanapun, tiada pelawat dibenarkan bagi pesakit COVID-19, kecuali pesakit yang sedang tenat sama ada di wad atau Unit Rawatan Rapi (ICU) di mana seorang pelawat sahaja dibenarkan pada satu-satu masa, katanya.

“Bagi tujuan menemani pesakit COVID-19 yang dimasukkan ke wad, hanya seorang penjaga sahaja dibenarkan untuk menemani pesakit.

“Ini terhad kepada pesakit kanak-kanak atau pesakit yang memerlukan bantuan penjagaan khusus,” katanya.


PRK Pelangai: Gabungan mana pun menang mungkin majoriti tipis

BANGI, 21 Rabiulawal 1445H, Sabtu – Pertembungan sengit diramalkan berlaku antara Pakatan Harapan (PH)-Barisan Nasional (BN) menentang Perikatan Nasional (PN) pada Pilihan Raya Kecil (PRK) Pelangai hari ini dalam meraih kepercayaan pengundi terutama Melayu-Islam.

Melihat situasi semasa, Pensyarah Sains Politik UiTM Kampus Pahang, M Ariff Asyrul Adnan berkata, potensi besar yang mungkin dilihat adalah jumlah majoriti bakal berkurangan dengan sesiapapun menang akan mendapat majoriti tipis.

Beliau berkata, kerusi DUN dimiliki BN dan PN adalah seimbang, iaitu masing-masing 17 kerusi, sekali gus menjadikan PRK ini signifikan dalam menunjukkan sokongan.

Apatah lagi dipanaskan lagi dengan kenyataan Pengerusi PN, Tan Sri Muhyiddin Yassin mengenai potensi empat ADUN melompat menyertai PN dalam satu ceramah kempen Pelangai.

“Meskipun dinafikan Menteri Besar, Datuk Seri Wan Rosdy Wan Ismail, sedikit sebanyak menimbulkan tanda tanya umum. Apatah lagi DUN Pahang belum meluluskan akta antilompat parti, sekali gus menimbulkan naratif kurang enak dalam kempen PRK.

“Harus diingat, walaupun fenomena lompat parti masih sah dari segi perundangan di Pahang, dari segi moral ia menunjukkan suasana dan praktik tidak sihat dalam politik di Pahang itu sendiri,” katanya menulis dalam rencana disiarkan Berita Harian.

Beliau percaya, sekiranya tidak dibendung, pastinya gelombang PN mampu memberikan impak besar kepada status kerajaan negeri sedia ada khususnya kelangsungan BN.

Katanya, tekanan besar akan diterima kerajaan negeri sekiranya PN memenangi kerusi DUN Pelangai, dan mungkin PN juga perlu berdepan potensi undi protes dan kemungkinan peratusan keluar mengundi rendah.

“Justeru, sejauh manakah BN mampu mengekang kemaraan ‘gelombang hijau’ PN?

“Walaupun prestasi PH-BN agak baik dalam PRK Pulai, gelombang dicetuskan PN boleh dianggap sebagai ancaman kepada kerjasama PH-BN konteks Pahang terutama pasca-PRU15,” katanya.

PRK Pelangai membabitkan pertandingan tiga penjuru antara Amizar Abu Adam daripada BN; Kasim Samat (PN) dan Haslihelmy DM Zulhasli (Bebas).

Ini percubaan kali kedua Kasim selepas gagal dalam Pilihan Raya Umum Ke-15 (PRU15), manakala Amizar pula mencuba nasib sekali lagi selepas tewas di DUN Ketari dalam pilihan raya sama.

Calon Bebas, Haslihelmy pula bekas ahli Pemuda UMNO Bentong.


MIS-C: Khairy gesa ibu bapa segera daftar vaksinasi anak

BANGI, 20 Rejab 1443H, Selasa – Menteri Kesihatan, Khairy Jamaluddin mengulangi saranannya terhadap ibu bapa untuk segera mendaftarkan anak masing-masing di bawah Program Imunisasi COVID-19 untuk Kanak-Kanak (PICKids), bagi mendapatkan dos pertama vaksin COVID-19.

Menerusi ciapan dan video yang dimuat naik Khairy di Twitter, beliau memaklumkan kadar kemasukan kanak-kanak ke hospital sudah mula menunjukkan peningkatan.

Apatah lagi, katanya, COVID-19 boleh menyebabkan gejala serius Multi System Inflammatory Syndrome in Children (MIS-C) terhadap kanak-kanak.

Dalam video itu, Khairy turut berkongsi penerangan MIS-C daripada Pakar Perunding Pediatrik dan Pediatrik Nefrologi, Ketua Jabatan Pediatrik Hospital Selayang, Dr Selva Kumar Sivapunniam.

Dr Selva berkata, MIS-C adalah komplikasi yang disebabkan jangkitan COVID-19 yang biasa berlaku selepas dua ke enam minggu kanak-kanak itu dijangkiti wabak berkenaan.

“Tanda-tanda awal MIS-C ialah demam kembali dan berterusan selama satu hingga dua hari, bersama tanda lain seperti radang mata, kulit berlaku ruam, kanak-kanak boleh ada muntah, sakit perut dan cirit.

“Komplikasi ini boleh melibatkan kebanyakan organ dalaman terutama jantung, paru-paru, otak, usus, buah pinggang dan sebagainya,” kata Dr Selva.

Beliau berkata, kesan daripada komplikasi itu akan menyebabkan jantung terutamanya kurang berfungsi dan tidak boleh menghasilkan pengaliran darah serta mengakibatkan tekanan darah rendah yang membawa kelesuan kepada kanak-kanak.

“Disarankan kepada ibu bapa yang melihat anak-anak ini ada demam, lesu dan ruam pada kulit dan radang mata, sila bawa segera berjumpa doktor.

“Doktor akan memeriksa dan memastikan kanak-kanak ini sama ada MIS-C atau tidak dan memastikan ia dibawa ke hospital,” katanya.

Serentak itu, Khairy menggesa ibu bapa untuk mengambil langkah melindungi anak masing-masing dengan mendaftarkan segera vaksinasi mereka.

“Elakkan anak anda daripada kes serius COVID-19, vaksin anak-anak anda segera. Jangan tunggu. Lindungi anak anda dan daftar sekarang,” katanya.


Keluarga Palestin terpaksa roboh rumah sendiri

RAMALLAH, 26 Rejab 1443H, Isnin – Sebuah keluarga Palestin dari kejiranan Beit Hanina di Baitulmaqdis terpaksa merobohkan rumah mereka sendiri selepas diarah oleh perbandaran Israel.

Ramzi Shawamreh berkata, dia terpaksa merobohkan rumahnya sendiri selepas majlis perbandaran Israel di Baitulmaqdis Barat mendesak untuk berbuat demikian, kononnya atas alasan dibina tanpa permit.

Katanya, dia tiada pilihan selain terpaksa merobohkan rumah itu untuk mengelak membayar kos perobohan yang tidak munasabah kepada perbandaran Israel.

Shawamreh berkata, rumah yang dirobohkan itu adalah satu-satunya tempat berteduh bagi 7 anggota keluarganya.

Sebelum ini, penduduk Palestin di Baitulmaqdis memberitahu mereka terpaksa membina tanpa permit kerana proses mendapatkan kebenaran daripada majlis perbandaran Israel adalah mustahil.

Ini kerana, majlis bandar raya berhaluan kanan seluruh Israel cuba untuk memastikan penduduk Palestin di bandar itu berkurang, dan menambah penduduk Yahudi menerusi kelulusan ribuan unit penempatan haram.

Hampir 75 peratus permohonan untuk mendapatkan permit oleh warga Palestin di Baitulmaqdis ditolak majlis perbandaran Israel, menurut kumpulan hak asasi manusia.- Agensi


PN tubuh 10 portfolio wakil rakyat pembangkang Selangor

BANGI, 3 Rabiulawal 1445H, Selasa – Perikatan Nasional (PN) menubuhkan 10 Jawatankuasa Portfolio Ahli Dewan Negeri Selangor – yang berperanan sebagai semak dan imbang kepada kerajaan negeri.

Pengerusi PN Selangor, Datuk Seri Mohamed Azmin Ali berkata, langkah itu bagi memastikan perbahasan wakil rakyat pembangkang memberi fokus kepada isu untuk membantu rakyat.

“Peranan 10 Portfolio Ahli Dewan Negeri Selangor ini adalah untuk mengadakan semak dan imbang kepada peranan ahli-ahli Majlis Mesyuarat Kerajaan Negeri (EXCO).

“Ia bagi memastikan perbincangan dan perbahasan kami dalam dewan itu lebih fokus kepada isu-isu yang dapat membantu rakyat di Selangor khususnya 10 portfolio terpenting dan biasa kita bincangkan.

“Saya percaya dengan kewujudan 10 portfolio ini yang mempunyai 10 ketua dan akan dibantu oleh tiga jawatankuasa lain yang akan dianggotai dalam kalangan ahli-ahli Dewan Negeri yang tidak mengetuai mana-mana portfolio,” katanya seperti dilapor media tempatan, hari ini.

Dalam perkembangan sama, Azmin memaklumkan, beliau sendiri akan mengetuai portfolio Kewangan, Ekonomi, Tanah dan Sumber Alam.

Sementara Datuk Dr Halim Tamuri akan menerajui Pendidikan dan Sumber Manusia; Datuk Seri Jamil Salleh (Kerajaan Tempatan, Perumahan dan Infrastruktur); Dr Afif Bahardin (Kesihatan, Alam Sekitar dan Perubahan Iklim); Muhammad Muhaimin Harith Abdullah Sani (Sains, Teknologi, Inovasi, Komunikasi dan Industri Digital).

Untuk lima lagi portfolio, Muhammad Hilman Idham (Generasi Muda dan Sukan); Nushi Mahfodz (Agama Islam dan Pembangunan Desa); Nurul Syazwani Noh (Wanita, Keluarga, Kebajikan dan Perpaduan); Sallehein Mukhyi (Pertanian dan Industri Agromakanan) serta Datuk Noorazley Yahya (Pelancongan dan Kebudayaan Warisan Melayu).


Tubuh suruhanjaya bebas ‘post mortem’ SOP COVID-19

BANGI, 15 Zulhijjah 1442H, Ahad – Satu suruhanjaya bebas wajar ditubuhkan bagi membuat post mortem untuk menambah baik prosedur operasi standard (SOP) COVID-19 sedia ada.

Mengesyorkan cadangan itu, Presiden Persatuan Kebajikan Darul Islah (Perkid), Ustaz Masridzi Sat berkata, pada masa sama suruhanjaya itu diharap dapat memperbaiki isu vaksinasi serta penggunaan ubat-ubatan alternatif yang lebih baik, berkesan, halal dan selamat.

“Berdasarkan aduan daripada rakyat, kaedah menangani wabak COVID-19 dan vaksinasi perlu dibuat ‘post mortem’ dan baik pulih,” katanya menerusi catatan di akaun Facebook beliau.

Ustaz Masridzi menyuarakan saranan itu susulan kajian yang sedang dijalankan Amerika Syarikat (AS) mengenai keperluan dos tambahan vaksin COVID-19 dalam kalangan penduduk yang telah menerima dua dos lengkap.

Terdahulu, Timbalan Pengarah Pusat Kawalan Dan Pencegahan Penyakit (CDC) AS, Jay Butler memaklumkan, lebih banyak data diperlukan untuk mengetahui sama ada dos tambahan boleh meningkatkan risiko kesan sampingan.

Katanya, dos kedua vaksin COVID-19 telah dikaitkan dengan kadar kesan sampingan lebih tinggi.

Ini menunjukkan, dos ketiga juga berpotensi membawa risiko kesan sampingan lebih besar.

Menurut laporan, Pfizer-BioNTech merancang meminta Pentadbiran Makanan Dan Ubat-ubatan (FDA) meluluskan penggunaan dos ketiga berdasarkan bukti peningkatan jangkitan enam bulan selepas diinokulasi dan penularan varian Delta.

Butler menyatakan, dia belum melihat bukti penurunan imuniti terhadap COVID-19 di kalangan penduduk AS yang mendapat suntikan pada bulan Disember atau Januari.

Katanya, dua dos sedia ada memberikan perlindungan yang signifikan terhadap varian Delta yang pertama kali dikesan di India dan kini jadi dominan di Amerika.


MAQIS rampas daging kambing import dari Australia tiada logo halal

SEPANG, 12 Syaaban 1442H, Jumaat – Jabatan Perkhidmatan Kuarantin dan Pemeriksaan Malaysia (MAQIS) merampas 1,160 kilogram daging kambing segar yang diimport dari Australia bernilai RM56,614 yang tidak memiliki logo Halal di Lapangan Terbang Antarabangsa Kuala Lumpur (KLIA) pada Rabu lepas.

Pemangku Pengarah MAQIS Selangor Zamri Hashim berkata rampasan itu dibuat selepas pemeriksaan fizikal dilakukan pada 11 pagi di kawasan pemeriksaan MAQIS Kargo KLIA dan mendapati tiada logo halal pada pembungkusan daging tersebut.

“Pengimportan dagangan daging ini tidak mematuhi syarat permit import yang sah dikeluarkan oleh MAQIS,” katanya dalam kenyataan hari ini.

Zamri berkata kegagalan mengimport tanpa mematuhi syarat permit menjadi suatu kesalahan di bawah Seksyen 15(1) Akta Perkhidmatan Kuarantin dan Pemeriksaan Malaysia 2011 [Akta 728] dan jika sabit kesalahan boleh didenda tidak melebihi RM100,000 atau penjara maksimum enam tahun atau kedua-duanya.

“MAQIS sentiasa teliti dan cekap dalam menjalankan pemeriksaan ke atas setiap dagangan yang diimport dan dieksport bagi mengelakkan kemasukan dagangan diimport bersama penyakit dan perosak,” katanya. – Bernama


Singapura tambah sukarelawan hadapi gelombang Omicron

SINGAPURA, 7 Jamadilakhir 1443H, Isnin – Institusi penjagaan kesihatan Singapura bersedia menambah tenaga sukarelawan sekiranya varian Omicron mencetuskan gelombang baharu di negara itu.

Ketua Pegawai Eksekutif Kumpulan Kumpulan Jagaan Kesihatan Kebangsaan (NHG) Olivia Tay berkata, pihaknya bersedia mengarahkan pegawai pentadbiran terlatih untuk menyokong tugasan kumpulan barisan hadapan.

Malah, pihaknya turut bersedia memanfaatkan pasukan simpanan perubatan yang dibentuk pada 2020 bagi menghimpunkan sukarelawan serta pekerja sambilan.

Sementara itu, National University Hospital (NUH) pula akan menukar wad sedia ada kepada wad COVID-19 dan petugas sukarelawan akan bersedia sebagai kumpulan sokongan barisan hadapan sekiranya keadaan semakin kritikal.

Olivia menambah, sebelum ini, petugas sukarelawan diberikan tugasan membantu tugas-tugas asas seperti menghidangkan makanan, mengemas dulang makanan dan mengawasi pesakit yang berisiko tinggi daripada jatuh katil.

Kekurangan tenaga kerja terus menjadi isu utama di institusi penjagaan kesihatan akibat peletakan jawatan besar-besaran, menyebabkan organisasi itu tiada pilihan lain selain mencari kaedah baharu.

November tahun lalu, Menteri Kanan Kesihatan, Janil Puthucheary memaklumkan kepada Parlimen, kira-kira 1,500 pekerja penjagaan kesihatan telah meletak jawatan pada separuh pertama 2021, berbanding kira-kira 2,000 setiap tahun sebelum pandemik.

Bilangan berkenaan adalah untuk enam bulan pertama 2021 termasuk hampir 500 doktor dan jururawat asing. – Agensi


Singapura benar ‘walk-in’ di 26 pusat vaksinasi Pfizer-BioNTech

SINGAPURA, 1 Muharram 1443H, Selasa – Tanpa perlu janji temu, bermula hari ini penduduk Singapura  boleh mendapatkan suntikan masing-masing di 26 pusat vaksinasi yang menawarkan vaksin COVID-19 Pfizer-BioNTech (Comirnaty).

Kementerian Kesihatan Singapura dalam satu kenyataan memaklumkan, langkah itu bagi mempermudah rakyat Singapura, Penduduk Tetap dan pemegang Pas Jangka Panjang berusia 12 tahun ke atas untuk mendapatkan dos vaksin mereka.

Sejak pertengahan Julai, warga emas berusia 60 tahun ke atas dibenarkan walk-in ke mana-mana pusat vaksinasi, poliklinik atau Klinik Kesihatan Awam untuk mendapatkan suntikan vaksin tanpa janji temu.

Mulai 2 Ogos, republik itu membenarkan penduduk yang memenuhi syarat untuk walk-in ke mana-mana dari 11 pusat vaksinasi komuniti yang menawarkan vaksin COVID-19 Moderna.

Sehingga 8 Ogos, 70 peratus rakyat Singapura sudah lengkap divaksin di bawah program vaksinasi kebangsaan dan 79 peratus lagi telah menerima sekurang-kurangnya satu dos. – Bernama


Polis tangkap 4 tahanan lari, kesan lagi 3

TAWAU, 21 Safar 1442H, Sabtu  — Polis berjaya menahan semula empat daripada tujuh pendatang haram yang meloloskan diri dari Pusat Tahanan Sementara (PTS) Tawau di sini, semalam.

Ketua Polis Daerah Tawau ACP Peter Umbuas berkata, tiga daripada mereka ditahan semalam, manakala seorang lagi pada 8.15 pagi tadi.

“Kesemua suspek lelaki ini ditahan ketika bersembunyi di lokasi berasingan sekitar daerah ini, iaitu di rumah tidak bernombor di Jalan Bahagia, Taman King Fook dan Batu 5 Jalan Apas serta di ladang sawit di Gudang 4,” katanya dalam kenyataan hari ini.

Peter berkata, pihaknya sedang memburu baki tiga lagi.

Dalam kejadian 2 pagi kelmarin, 14 tahanan bertindak memanjat pagar belakang PTS Tawau dan melarikan diri, namun tujuh berjaya ditahan semula pada hari sama. -Bernama


Gempa bumi gegar Afghanistan 3 kali hari ini

KABUL, 21 Rabiulawal 1445H, Sabtu – Gempa bumi berukuran 6.3 magnitud menggegarkan barat Afghanistan hari ini, menurut Kajian Geologi Amerika Syarikat (USGS).

USGS berkata, pusat gempa berada 40 kilometer di barat laut bandar Herat, sebelum merekodkan tiga gegaran susulan berukuran 5.5 magnitud, 4.7 magnitud dan 6.2 magnitud.

Penduduk dan pemilik kedai melarikan diri dari bangunan selepas gempa pertama melanda sekitar jam 11 pagi waktu tempatan.

Setakat ini, masih belum ada laporan mengenai kematian atau kerosakan struktur bangunan.

“Orang ramai bimbang dan takut. Wanita, lelaki dan kanak-kanak semuanya melarikan diri ke luar rumah. Terdapat pula gegaran susulan,” kata wartawan AFP.

Menurut laporan awal USGS, ratusan kematian mungkin berlaku akibat gegaran berkenaan.

“Kemungkinan besar mangsa terkorban dan bencana itu berpotensi meluas. Peristiwa lalu dengan tahap amaran ini memerlukan tindak balas peringkat serantau atau nasional,” katanya.

Herat – 120 kilometer dari sempadan Iran – dianggap sebagai ibu kota kebudayaan Afghanistan, yang menempatkan kira-kira 1.9 juta penduduk.

Pada Jun tahun lalu, lebih 1,000 orang terbunuh dan puluhan ribu kehilangan tempat tinggal selepas gempa bumi berukuran 5.9 magnitud – paling dahsyat di Afghanistan – melanda wilayah miskin Paktika.

Pada Mac tahun ini, 13 orang terbunuh di Afghanistan dan Pakistan akibat gempa bumi berukuran 6.5 magnitud yang melanda berhampiran Jurm, di timur laut negara itu.- Agensi


Pejabat Peguam Negara tolak semua tawaran penyelesaian oleh Jho Low: Idrus

KUALA LUMPUR, 16 Zulhijjah 1443H, Sabtu – Peguam Negara Tan Sri Idrus Harun mengesahkan bahawa ahli perniagaan yang sedang diburu Low Taek Jho atau Jho Low telah membuat percubaan untuk mencari penyelesaian dengan kerajaan berhubung pertuduhan keatasnya.

Bagaimanapun Idrus berkata semua tawaran itu ditolak oleh Jabatan Peguam Negara (AGC).

Dalam kenyataan hari ini beliau berkata semua percubaan itu dibuat tahun ini menerusi wakil Jho Low.

“Dalam percubaan itu wakil-wakil Jho Low berjumpa dengan pelbagai agensi Kerajaan Malaysia, termasuk Pejabat Peguam Negara.

“Semua tawaran bagi penyelesaian berkenaan daripada wakil Jho Low ditolak oleh AGC,” katanya yang merujuk kepada laporan berita berhubung perkara itu.

Semalam media The Edge yang memetik sumber melaporkan Jho Low menawarkan RM1.5 billion kepada kerajaan bagi menyelesaikan pertuduhan terhadapnya. – Bernama


ECRL di Kelantan babit laluan baharu di empat jajahan

KOTA BHARU, 22 Rabiulawal 1442H, Ahad – Persidangan Dewan Undangan Negeri Kelantan hari ini diberitahu terdapat perubahan laluan untuk Projek Laluan Rel Pantai Timur (ECRL) yang melibatkan empat jajahan iaitu Kota Bharu, Machang, Bachok dan Pasir Puteh.

Pengerusi Jawatankuasa Kerja Raya, Infrastruktur, Pengangkutan dan Utiliti Kelantan Datuk Azami Mohd Nor berkata, laluan baharu itu akan melibatkan pengambilan 1,561 lot tanah.

Menjawab soalan Abdul Azziz Kadir (PAS-Jelawat), beliau juga berkata, kerajaan negeri telah menubuhkan Jawatankuasa Koordinator Kerja bagi memilih 40 peratus kontraktor tempatan untuk pelaksanaan ECRL di Kelantan.

“Skop dan bidang kuasa Jawatankuasa Koordinator Kerja Projek ECRL Kelantan termasuk menyelaras agihan kontrak kerja ECRL untuk kuota 40 peratus kontraktor tempatan,” katanya.

Sementara itu, Timbalan Menteri Besar Datuk Mohd Amar Nik Abdullah berkata kerajaan negeri akan tetap mengutamakan pembinaan rumah untuk generasi kedua peneroka Lembaga Kemajuan Tanah Persekutuan (Felda) dan Lembaga Kemajuan Kelantan Selatan (Kesedar).

Kerajaan negeri bersetuju untuk membina lebih 1,000 rumah di Bandar Baharu Chiku dan Datuk Bentara di Gua Musang, katanya ketika menjawab soalan Amran Ariffin (BN-Paloh).

Ketika menjawab soalan Mohd Rodzi Jaafar (PAS-Gaal), Mohd Amar berkata, kerajaan negeri mempunyai perancangan untuk membangunkan bandar-bandar yang bersempadan dengan negara jiran dan negeri lain seperti Rantau Panjang, Pasir Puteh, Gua Musang dan Jeli bagi merancakkan ekonomi setempat.

“Lojing kita dah luluskan untuk jadi Bandar Baharu Lojing yang bakal menjadi tarikan baharu seperti Cameron Highlands serta di Pasir Puteh akan dijadikan zon nasi ulam bagi menarik pelancong,” katanya. – Bernama


Lantik barisan Kabinet cabaran pertama Ismail Sabri

Oleh Ainul Illia Meor Suzurudin

BANGI, 12 Muharram 1443H, Sabtu – Cabaran pertama Datuk Ismail Sabri Yaakob sebagai Perdana Menteri baharu negara adalah melantik barisan Kabinetnya.

Penganalisis politik, Shahbudin Embun berkata, jika terdapat antara barisan Kabinet yang mempunyai ‘sejarah’ atau pernah dikaitkan dengan sesuatu skandal, maka pasti isu ini akan menjadi modal untuk digunakan pada Pilihan Raya Umum Ke-15 (PRU15) nanti.

Beliau berkata, perlu diingatkan bahawa kejatuhan kerajaan Barisan Nasional (BN) pada Pilihan Raya Umum Ke-14 (PRU14) antaranya disebabkan isu pemimpin BN yang dikaitkan dengan pelbagai skandal.

“Rakyat mahukan kerajaan yang memimpin bebas daripada sebarang isu rasuah, penyalahgunaan kuasa dan pelbagai lagi isu yang boleh meruntuhkan akhlak sesuatu masyarakat itu.

“Benar, seseorang itu didapati tidak bersalah sehingga dibuktikan bersalah. Namun, secara umum, peraturan ini hanya relevan di mahkamah dan bukan dalam kalangan rakyat yang akan menjatuhkan hukuman pada mana-mana pemimpin yang pernah dikaitkan dengan apa juga skandal.

“Apatah lagi peranan media sosial hari ini begitu luas dan sukar dibendung dan akan dihakimi netizen yang begitu cepat menjalankan peranan sebagai seorang hakim yang terus menjatuhkan hukuman,” katanya kepada Ismaweb.net, hari ini.

Mengulas lanjut, beliau menegaskan, barisan Kabinet yang kukuh bukan sahaja dapat mengembalikan semula keyakinan rakyat Malaysia, tetapi juga menggerakkan semula jentera pentadbiran supaya lebih cekap dan fokus dalam menangani pelbagai isu khasnya berkaitan ekonomi, kesihatan dan pendidikan.

“Dunia luar memandang apa yang Malaysia bakal lakukan dan ini pastinya akan memberikan kesan kepada keyakinan pelabur asing.

“Rakyat ingin melihat bagaimana permuafakatan antara parti yang terbabit ini bergabung. Jika terdapat sebarang rasa tidak puas hati dalam kalangan parti yang terbabit, pasti ini akan menggugat semula keyakinan rakyat,” kata Pengerusi Biro Politik Majlis Perundingan Melayu (MPM) itu.

Dalam hal seperti ini, Shabudin berkata, Ismail Sabri perlu mendapatkan persetujuan sebulat suara tanpa berbelah bahagi untuk menubuhkan sebuah kepemimpinan kerajaan stabil dalam kalangan ahli politik yang terdiri pelbagai latar belakang.

“Seperti dimahukan rakyat, kepentingan rakyat sewajibnya diletakkan pada unjuran paling atas dan tidak ada kompromi dalam hal ini.

“Jika perkara ini dapat dilaksanakan dengan baik, maka secara perlahan-lahan usaha ini akan dapat menyemai semula rasa keyakinan rakyat,” katanya.


Israel bertanggungjawab keganasan terhadap rakyat Palestin di bulan Ramadan

BAITULMAQDIS, 4 Ramadan 1443H, Rabu – Peningkatan keganasan negara haram Israel dan penganiayaannya terhadap rakyat Palestin dengan membenarkan serangan pelampau di bandar Baitulmaqdis dan Masjid al-Aqsa yang diduduki menimbulkan risiko keselamatan di wilayah itu.

Perdana Menteri Palestin, Mohammed Shtayyeh berkata, masyarakat antarabangsa mesti menghentikan serangan tentera dan pelampau Israel, kerana dipercayai orang kanan rejim Zionis mungkin merancang untuk menyerbu Masjid al-Aqsa lagi semasa Ramadan, lapor agensi berita Wafa.

“Peningkatan tindakan Israel terhadap rakyat Palestin, termasuk pembunuhan, penyeksaan, penangkapan dan membenarkan peneroka melakukan jenayah, menimbulkan risiko besar kepada keselamatan dan kestabilan di rantau itu.

“Israel membenarkan peneroka membawa senjata dan membunuh rakyat Palestin hanya kerana mereka disyaki,” kata Shtayyeh semasa mesyuarat Kabinet mingguannya.

Jemaah Palestin secara rutin dilarang memasuki perkarangan Masjid al-Aqsa, manakala aktivis dan peneroka Israel berhaluan kanan dibenarkan berarak masuk di bawah perlindungan polis rejim bersenjata serta tentera pendudukan.

Shtayyeh berkata, beliau menganggap Israel ‘bertanggungjawab sepenuhnya atas akibat serius daripada peningkatan ini.’

Pertubuhan Kerjasama Islam (OIC) semalam turut mengecam peningkatan serangan ganas harian Israel terhadap rakyat Palestin.

Organisasi itu menyeru Majlis Keselamatan Pertubuhan Bangsa-Bangsa Bersatu, untuk memaksa Israel mematuhi prinsip undang-undang, perjanjian dan konvensyen antarabangsa, menghentikan serangan berbahayanya terhadap rakyat Palestin serta memastikan perlindungan antarabangsa untuk mereka.

Rayuan itu dibuat selepas tentera Israel menyerbu Pintu Damsyik, salah satu pintu di Kota Lama Baitulmaqdis Timur yang diduduki, pada malam Ahad untuk malam kedua berturut-turut, menahan 13 rakyat Palestin dan mencederakan 20 yang lain. – Agensi


Selangor setuju cuti Hari Pekerja dibawa ke 4 Mei

SHAH ALAM, 3 Mei (Bernama) — Kerajaan negeri Selangor bersetuju cuti Hari Pekerja dibawa ke Rabu, 4 Mei selaras pengumuman rasmi Hari Raya yang jatuh pada Isnin.

Setiausaha Kerajaan Negeri Selangor Datuk Haris Karim mengumumkan perkara itu selepas mendapat perkenan Sultan Selangor Sultan Sharafuddin Idris Shah.

“Selaras dengan kenyataan Perdana Menteri Datuk Seri Ismail Sabri (mengenai cuti tersebut) serta peruntukan Seksyen 3 Akta Hari Kelepasan 1951 [Akta 369] dan perkenan Sultan Selangor, Menteri Besar Selangor Datuk Seri Amirudin Shari telah bersetuju bahawa Cuti Hari Pekerja di Selangor akan dibawa kepada Rabu, 4 Mei 2022.

“Perubahan cuti hari kelepasan am ini adalah turut dipanjangkan untuk diterima pakai kepada Pihak Berkuasa Tempatan dan Badan Berkanun Negeri,” katanya dalam satu kenyataan. – Bernama


Ceramah, mengajar agama di Perak tetap perlu tauliah: JAIPk

IPOH, 23 Syawal 1444H, Ahad – Mana-mana individu yang mahu mengajar agama di masjid dan surau di Perak masih perlu mendapatkan pentauliahan selain penceramah juga wajib memperoleh kelulusan berceramah daripada pejabat agama daerah.

Pengarah Jabatan Agama Islam Perak (JAIPk), Harith Fadzilah Abdul Halim berkata, individu berkenaan perlu akur kepada peraturan yang ditetapkan Majlis Agama Islam dan Adat Melayu Perak (MAIPk) selaku pembuat dasar kepada agensi agama di negeri ini.

“Perak tetap dengan keputusan, kalau nak berceramah di dalam negeri ini dia ada dua keadaan. Satu, mengajar di masjid atau surau dia perlu tauliah, tetapi kalau nak berceramah dia perlu mendapat kebenaran dan kelulusan daripada pegawai tadbir agama daerah berkenaan.

“Bermakna kalau dia dapat kelulusan daripada pejabat agama daerah, ikut prosedur dia bolehlah ceramah. Maksudnya kalau dia penceramah terkenal pun dia tetap kena (dapatkan kelulusan pejabat agama daerah),” katanya kepada pemberita selepas Majlis Sambutan Hari Raya Aidilfitri 2023 JAIPk bersama Persatuan Cina Muslim Ipoh di sini hari ini.

Beliau berkata demikian ketika ditanya sama ada Perak akan mengikut langkah Pahang yang memberi pengecualian tauliah mengajar agama Islam di negeri itu kepada beberapa tokoh agama dan pendakwah.

Pada 9 Mei lepas, media melaporkan 13 tokoh agama dan pendakwah diberikan pengecualian tauliah mengajar agama Islam di Pahang.

Menurut sepucuk surat pekeliling ditandatangani Ketua Pegawai Eksekutif Majlis Ugama Islam dan Adat Resam Melayu Pahang, Datuk Ahmad Hairi Hussain kesemua yang diberi pengecualian tidak perlu memohon Perakuan Kebenaran Mengajar Agama Islam untuk mengajar agama atau berceramah di negeri itu. – Bernama


Dakwa kerajaan tak stabil, MKT UMNO mahu PRU15 disegerakan

BANGI, 22 Zulkaedah 1443H, Rabu – Ahli Majlis Kerja Tertinggi (MKT) UMNO, Datuk Zahidi Zainul Abidin mahu Pilihan Raya Umum Ke-15 (PRU15) disegerakan kerana mendakwa kerajaan hari ini – yang dipimpin Perdana Menteri, Datuk Seri Ismail Sabri Yaakob – tidak stabil.

Beliau berkata, antara faktor berlaku ketidakstabilan itu termasuklah tindakan Presiden Parti Pribumi Bersatu Malaysia (Bersatu), Tan Sri Muhyiddin Yassin mengadakan pertemuan dengan pembangkang.

Katanya, Muhyiddin tidak sepatutnya bertemu dengan DAP kerana Bersatu pada masa ini bersama Barisan Nasional (BN), PAS dan beberapa parti lain berada dalam kerajaan memerintah sekarang.

“Macam mana kerajaan hendak stabil, jika ada pemimpin daripada parti yang bersama-sama membentuk kerajaan mengadakan perbincangan dengan pembangkang seperti DAP.

“Disebabkan ketidakstabilan ini, eloklah PRU15 disegerakan, saya berpendapat eloklah pada tahun ini juga,” katanya.

Serentak itu, beliau yang juga Timbalan Menteri Komunikasi dan Multimedia berkata, PRU15 perlu dipercepatkan demi menstabilkan kerajaan.

Bagaimanapun tegasnya, cadangan mengadakan PRU itu tiada kaitan dengan kes-kes mahkamah yang dihadapi pemimpin-pemimpin tertentu.

“Jika kerajaan stabil semua urusan pasti berjalan lancar dan masalah negara dan rakyat dapat diselesaikan segera.

“Yakinlah, kerajaan yang stabil dapat menyelesaikan pelbagai masalah rakyat,” katanya.

Beliau menjelaskan, UMNO tidak pernah campur tangan dalam urusan melibatkan kes-kes mahkamah. Kes mahkamah diselesaikan melalui mahkamah untuk tentukan bersalah atau tidak.


UMNO takut tegur punca MCA semakin berani?

JOHOR BAHRU, 21 Jamadilawal 1442H, Selasa – “Kalau betul UMNO berani dan kuat, tinggalkan sahaja MCA dan fokus perjuangkan identiti negara ini tanpa perlu rasa bersalah lagi dengan MCA,” tegas Angkatan Pemuda Pemudi BERJASA (ANGKASA) Johor.

Ketuanya, AD Satiman membangkitkan perkara itu setelah Naib Presiden MCA, Datuk Tan Teik Cheng seolah-olah menyokong tindakan pemilik restoran di Pulau Pinang menampal kertas hiasan dinding karikatur berunsurkan komunisme.

Selain itu, Teik Cheng turut menyifatkan tindakan polis ke atas restoran berkenaan sebagai terlalu keras dan ‘sensitif’ serta boleh merosakkan hubungan dengan kerajaan China.

Mengulas mengenai perkara itu, AD Satiman berkata, sikap UMNO yang telah memberi talian hayat kepada MCA untuk terus bernafas pada Pilihan Raya Umum ke-14 (PRU14) adalah salah satu punca perkara berkenaan berlaku.

“MCA hari ini semakin berani kerana UMNO takut untuk menegur tindakan biadap mereka hari demi hari.

“Tidak ada pemimpin tertinggi yang berani menegur tindakan MCA semenjak daripada pasca PRU14 termasuklah Presiden mereka Datuk Seri Ahmad Zahid Hamidi.

“Mereka hanya jadi parti Melayu yang bacul dan sanggup memberi kuasa dan jawatan strategik kepada MCA untuk terus berkuasa memperkuat hegemoni antiperpaduan,” katanya dalam kenyataan, hari ini.

Tegas AD Satiman, orang Melayu tidak mahu pemimpin yang penakut, sebaliknya menginginkan mereka ikhlas berjuang untuk agama, bangsa dan tanah air.


Belanjawan 2021: Kurang peruntukan UiTM rencat rancangan masa depan

KUALA LUMPUR, 5 Rabiulakhir 1442H, Sabtu – Pelan pembangunan Universiti Teknologi MARA (UiTM) dan usaha melahirkan graduan berhadapan norma baharu akibat pandemik COVID-19, dilihat akan terencat jika peruntukan Belanjawan 2021 kepada institusi tersebut dipotong.

Pengarah Pusat Pengajian Perangsaraf Media dan Informasi UiTM Prof Datuk Dr Ismail Sualman berkata, selaku institusi terbesar di Malaysia dengan 35 kampus dan lebih 100,000 pelajar di seluruh negara, institusi tersebut memerlukan peruntukan besar untuk mengimbangi kuota pelajar dan keperluan kampus.

“Apabila wujudnya pengurangan tertentu, ia akan membantutkan usaha kita memperkasakan UiTM. Kita kini mengejar sasaran 500 terbaik dunia ketika ini. Jika peruntukan dipotong sana sini, kita bimbang ia akan merencatkan perancangan kita.

“Sebagai gudang bumiputera yang paling ramai dan tersohor di Asia, banyak rancangan yang perlu dilakukan untuk meningkatkan UiTM setanding universiti terkemuka dunia lain, yang memerlukan pembangunan infrastrukutur dan infostruktur (komunikasi dan teknologi) digital,” katanya kepada Bernama.

UiTM pada Belanjawan 2021 dicadangkan untuk menerima peruntukan sebanyak RM1.1732 bilion, pemotongan sebanyak RM129 juta berbanding sebanyak RM1.861 bilion pada Belanjawan 2020.

Tegas Ismail, UiTM juga masih memerlukan usaha meningkatkan penyelidikan dan pembangunan kepada silabus pembelajaran baharu, bersesuaian dengan pandemik COVID-19, agar graduan mendapat pekerjaan dan bukannya menganggur.

Senada dengannya, Setiausaha Alumni Komunikasi Massa (Masscom) Haniff Ghazali yang menyifatkan, pandemik telah mengubah segala-galanya termasuk rombakan silabus, sebagai persediaaan kepada siswa-siswi ke arah alam pekerjaan norma baharu.

“Dalam era COVID-19, akan ada karier yang terhapus dan muncul selepas hujan. Jadi UiTM perlu membangunkan sahsiah dan jati diri jika ingin meletakkan graduan universiti sebagai penyumbang kepada ekonomi dan kehidupan.

“Tiada guna kalau ada wisma atau pejabat baharu, tetapi graduan masih lagi bertaraf jaguh kampung dan bukannya global.

“Kita akan berdosa jika mengulangi perkara yang sama apabila UiTM menyumbang kepada lambakan pengganggur di pasaran negara. Kerana itu pembangunan pendidikan, jati diri, kerohanian dan sahsiah itu penting, ia bukannya fizikal semata-mata,” jelasnya.

Sementara itu Presiden Persatuan Kakitangan Akademik Universiti Teknologi MARA (UTiMAS) Prof Madya Abd Rahim Awang berkata, pengurangan dana akan memberi kesan kepada proses pelajaran dan pengajaran, selain menjejaskan peluang penyelidikan serta kerjasama dengan masyarakat luar.

Beliau percaya itu antara perkara yang perlu diberi perhatian, kerana ia akan membantutkan perkembangan universiti yang memerlukan peruntukan kewangan besar, selain usaha sama serta sokongan dari dana sampingan yang lain.

Pengurangan peruntukan kepada UiTM ini juga turut dibangkitkan bekas Menteri Pendidikan Dr Maszlee Malik sewaktu berbahas di Parlimen baru-baru ini, yang antara lain percaya ia akan merencatkan pembangunan universiti itu, selain memberi kesan kepada pelajarnya. – Bernama


Kes bunuh Altantuya: Hukuman mati Azilah kekal

PUTRAJAYA, 22 Rabiulakhir 1442H, Selasa – Mahkamah Persekutuan hari ini menolak permohonan semakan yang dikemukakan bekas pegawai polis Unit Tindakan Khas (UTK), Azilah Hadri bagi mengetepikan sabitan serta hukuman mati kerana membunuh wanita Mongolia, Altantuya Shaariibuu.

Panel lima hakim yang diketuai Hakim Besar Malaya, Tan Sri Azahar Mohamed secara sebulat suara memutuskan demikian selepas berpuas hati bahawa Azilah, 44, tiada alasan kukuh bagi membolehkan mahkamah membenarkan semakannya.

Justeru, hukuman gantung yang dikenakan terhadap Azilah adalah kekal, lapor Kosmo.

Permohonan Azilah itu membabitkan keputusan Mahkamah Persekutuan pada 13 Januari 2015, yang menolak pembebasan Azilah dan seorang lagi anggota UTK, Sirul Azhar Umar, 47, berhubung pembunuhan Altantuya.

Pada 2015, Mahkamah Persekutuan menegetepikan keputusan Mahkamah Rayuan dan mengekalkan keputusan Mahkamah Tinggi yang mendapati mereka bersalah melakukan jenayah itu.

Susulan itu, Azilah memfailkan permohonan untuk semakan pada 5 Disember tahun lalu bersama-sama akuan berkanun (SD) setebal 32 muka surat yang mendakwa bahawa arahan untuk membunuh Altantuya adalah daripada Datuk Seri Najib Razak yang ketika itu menyandang jawatan sebagai Timbalan Perdana Menteri.

Dalam pengakuan itu, Azilah mendakwa dia bersama Sirul hanya mengikuti arahan ‘shoot to kill’ (tembak mati) sebagai anggota pasukan UTK.

Azilah meminta agar sabitan serta hukuman mati yang dijatuhkan terhadapnya oleh Mahkamah Persekutuan pada 13 Januari 2015 diketepikan dan perintah agar kes itu dibicarakan semula.

Sementara itu, Mahkamah Persekutuan sebentar tadi juga memutuskan tidak membenarkan permohonan Datuk Seri Najib Tun Razak bagi mencelah dalam prosiding semakan kehakiman Azilah.


Kes rogol ADUN: Saksi sahkan ada 2 kesan koyakan baharu pada mangsa

IPOH, 25 Syaaban 1442H, Rabu – Pakar Sakit Puan dan Ibu Hamil Jabatan Obstektrik dan Ginekologi Hospital Raja Permaisuri Bainun Dr Nilawati Isha mengesahkan bahawa terdapat dua kesan koyakan baharu pada kemaluan mangsa kes rogol pembantu rumah membabitkan Ahli Dewan Undangan Negeri (ADUN) Tronoh Paul Yong Choo Kiong.

Beliau memaklumkan perkara itu kepada Hakim Mahkamah Tinggi Datuk Abdul Wahab Mohamed di sini hari ini ketika pemeriksaan utama oleh Timbalan Pendakwa Raya Liyana Zawani Mohd Radzi.

“Daripada pemeriksaan, saya mendapati berlaku koyakan baharu pada selaput dara, juga terdapat kesan geseran iaitu kesan kemerahan, juga di bahagian paling bawah pada kemaluan,” katanya.

Beliau berkata koyakan pada selaput dara boleh disebabkan oleh kemasukan objek tumpul atau organ seperti kemaluan lelaki dan jari manakala koyakan baharu bermaksud ia berlaku dalam tempoh kurang daripada 72 jam ketika mangsa diperiksa.

Katanya pemeriksaan itu dilakukan pada 12.30 tengah malam 9 Julai 2019 manakala kejadian rogol didakwa berlaku pada 7 Julai 2019 antara 8.15 malam dan 9.15 malam.

Dr Nilawati turut memaklumkan kesan koyakan dan geseran pada kemaluan mangsa boleh dihasilkan dengan cara konsensual atau paksaan namun tiada masa spesifik ia boleh berlaku.

Beliau juga bersetuju berdasarkan sejarah warga Indonesia berusia 24 tahun itu, mangsa pernah melakukan seks dengan teman lelakinya pada 2018 semasa disoal balas oleh peguam Salim Bashir yang mewakili Yong.

Peguam itu kemudian mencadangkan bahawa koyakan juga boleh berlaku akibat masturbasi dan saksi tersebut bersetuju.

Yong, 51, yang didakwa merogol mangsa di kediamannya di Meru Desa Park, pertama kali dihadapkan ke Mahkamah Sesyen di sini pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.

Kes itu kemudian dipindahkan ke Mahkamah Tinggi selepas Mahkamah Persekutuan membenarkan permohonan pembelaan. – Bernama


Guna polisi vaksin cacar air untuk COVID-19 bagi pelajar

BANGI, 9 Zulkaedah 1442H, Ahad – Keputusan kerajaan memberi vaksin kepada pelajar kelas peperiksaan adalah perkembangan positif dan wajar diperlukan juga kepada pelajar lain, kata Profesor Madya Dr Malina Osman.

Beliau yang juga Pakar Perubatan Kesihatan Awam, Jabatan Mikrobiologi Perubatan, Universiti Putra Malaysia (UPM) itu menyarankan kerajaan supaya memperhalusi langkah-langkah wajar bagi membolehkan semua pelajar sekolah dapat menerima vaksin tanpa sebarang isu.

Katanya, isu terbabit adalah termasuk kebenaran daripada ibu bapa dan penjaga.

Jelasnya, pihaknya juga bersetuju sekiranya kerajaan dapat mewajibkan pemberian kepada para pelajar.

“Satu ketika dahulu hanya kanak-kanak yang sudah mendapat suntikan vaksin bagi penyakit cacar air dibenarkan mendaftar sekolah.

“Jadi, saya fikir polisi yang sama boleh dilakukan untuk vaksin COVID-19 ini kerana virus ini boleh mengakibatkan kematian. Kita sudah melihat impaknya jika ramai yang dijangkiti,” katanya seperti dilapor Sinar Harian.

Terdahulu, Menteri Sains, Teknologi dan Inovasi (MOSTI), Khairy Jamaluddin Abu Bakar berkata, calon SPM dan STPM bakal menerima suntikan vaksin akhir bulan depan.

Katanya, suntikan dos pertama vaksin Pfizer-BioNTech itu akan diadakan di sekolah.

Sebelum ini, Menteri Kanan Pendidikan, Senator Datuk Dr Mohd Radzi Md Jidin berkata, Jawatankuasa Petugas Khas Imunisasi COVID-19 (CITF) bersetuju untuk memberikan vaksin kepada pelajar kelas peperiksaan tahun ini.

Tambah Radzi, cadangan itu telah diusahakan oleh Kementerian Pendidikan Malaysia (KPM) bagi memastikan pelajar-pelajar berkenaan diberi keutamaan.

Mengulas lanjut, Dr Malina berkata, pertimbangan yang sewajarnya mampu melindungi anak-anak daripada jangkitan selain mengelakkan mereka menjadi punca keluarga dijangkiti.

Tambahnya, pelaksanaan pemberian vaksin COVID-19 juga dilihat lebih mudah kerana boleh dilakukan secara mobil dan berpusat di sekolah sahaja.

“Pasukan bergerak boleh ke sekolah. Berikan sahaja suntikan vaksin kepada semua yang ada. Ia akan mempercepatkan lagi imuniti kelompok. Bagaimanapun ia juga bergantung kepada bekalan,” katanya.

Tegasnya lagi, tiada seorang individu terkecuali untuk mendapatkan suntikan vaksin COVID-19 kerana fokus ketika ini adalah memberikan vakisn kepada seramai mungkin penerima


Abdul Hadi orang pertama tandatangan SD sokong Muhyiddin

KUALA LUMPUR, 13 Muharram 1442H, Selasa – Presiden PAS Datuk Seri Abdul Hadi Awang merupakan ahli parlimen pertama yang menandatangani akuan bersumpah (SD) bagi menyokong Tan Sri Muhyiddin Yassin sebagai Perdana Menteri kelapan.

Perkara itu didedahkan Muhyiddin dalam ucapannya pada Konvensyen Setengah Tahun Pentadbiran Perikatan Nasional (PN) hari ini.

Beliau berkata tindakan Abdul Hadi itu disusuli rakan daripada parti dalam gabungan PN yang lain semasa majlis menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada Februari lalu.

“Mereka telah dijemput oleh Al-Sultan Abdullah ke istana (Istana Negara) untuk tandatangan SD dan saya nak bagi tahu SD pertama yang dibuat adalah daripada Haji (Abdul) Hadi sendiri.

“Orang lain belum buat (SD) dia dah buat dulu. Letak nama saya dalam kertas SD pertama,” katanya. – Bernama


Populasi di China menurun buat kali pertama sejak enam dekad

BEIJING, 19 Rejab 1444H, Jumaat – Seorang pegawai kesihatan China menggesa kerajaan tempatan mengambil langkah ‘berani’ untuk mengurangkan kos melahirkan dan membesarkan anak.

Langkah itu bagi mengurangkan beban keluarga, sekali gus meningkatkan kesuburan penduduk negara itu, lapor sebuah penerbitan yang disokong kerajaan pada Jumaat.

Jumlah penduduk China menurun tahun lepas buat kali pertama dalam enam dekad, menurut data yang dikeluarkan bulan lalu.

Ianya adalah satu perubahan bersejarah yang dijangka menandakan permulaan tempoh kemerosotan yang panjang.

Di samping itu, prospek penduduk yang semakin tua memperlahankan ekonomi apabila pendapatan menurun dan hutang kerajaan meningkat kerana kos kesihatan serta kebajikan yang melambung tinggi.

Ahli demografi memberi amaran bahawa China mungkin menjadi tua sebelum ia menjadi kaya.

Pengarah Jabatan Pemantauan Penduduk dan Pembangunan Keluarga di bawah Suruhanjaya Kesihatan Negara (NHC), Yang Wenzhuang menekankan kepentingan sokongan keluarga untuk meningkatkan kadar kesuburan, lapor akhbar The Paper.

Yang berkata, kebimbangan mengenai wang dan pembangunan kerjaya dalam kalangan wanita adalah faktor utama orang ramai memilih untuk tidak mempunyai bayi, sambil menambah bahawa dasar yang tepat diperlukan untuk meningkatkan tahap kesuburan.

“Kerajaan tempatan harus digalakkan untuk meneroka secara aktif dan membuat inovasi berani dalam mengurangkan kos bersalin, penjagaan kanak-kanak dan pendidikan untuk menggalakkan pembangunan seimbang jangka panjang penduduk,.

“China terpaksa ‘memahami dengan tegas tempoh tetingkap penting pembangunan penduduk’ semasa rancangan lima tahun ke-14 nya yang berlangsung sehingga 2025, untuk mempercepatkan ‘promosi sokongan melahirkan anak’,” kata Yang.

Komen Yang diterbitkan dalam terbitan terbaru majalah yang diuruskan oleh NHC, Population and Health, kata Paper.

China selama beberapa dekad sibuk dengan prospek pertumbuhan penduduk yang sudah meninggalkan rumah dan mengenakan dasar ketat satu anak dari 1980 hingga 2015 untuk mengawal jumlahnya.

Bagaimanapun, kini populasi telah mula mengecil dan India bakal menjadi negara paling ramai penduduk di dunia.

Biro Perangkaan Kebangsaan China melaporkan penurunan kira-kira 850,000 orang bagi populasi 1.41175 bilion pada 2022, penurunan pertama sejak 1961, tahun terakhir Kebuluran Besar China.

Kadar kelahiran tahun lepas hanya 6.77 kelahiran bagi setiap 1,000 orang, turun daripada kadar 7.52 kelahiran pada 2021 dan menandakan kadar kelahiran terendah dalam rekod.

Kebanyakan kemerosotan demografi adalah hasil daripada dasar satu anak serta kos pendidikan yang tinggi yang menyebabkan ramai orang tidak mempunyai lebih daripada seorang anak atau mempunyai anak sama sekali.

Pakar PBB melihat populasi China menyusut sebanyak 109 juta menjelang 2050, lebih tiga kali ganda penurunan ramalan mereka sebelum ini pada 2019. – Agensi


Siapa DAP di sebalik kenyataan UMANY?

BANGI, 17 Rabiulawal 1442H, Selasa – Siapa dan apa peranan parti tamak haloba, DAP di sebalik kenyataan Persatuan Pemuda Baharu Universiti Malaya (UMANY)?

Demikian persoalan yang ditimbulkan Ahli Jawatankuasa Pusat Ikatan Muslimin Malaysia (ISMA), Ustaz Omar Kassim, susulan tular gambar yang memaparkan pemimpin DAP, Tony Pua bersama ahli persatuan berkenaan.

Dalam foto berkenaan, Tony Pua dilihat bergambar bersama barisan ahli UMANY, yang menyatakan bahawa Ahli Parlimen Damansara itu terbabit sebagai tenaga pengajar siri Kuliah Demokrasi UMANY.

Jika foto tersebar itu benar, Ustaz Omar mendesak supaya bukan hanya UMANY diharamkan, bahkan siasatan juga perlu dibuat terhadap Tony Pua serta individu di dalam gambar berkenaan.

“Apakah yang telah disampaikan dalam sesi tersebut? Siapa DAP disebalik kenyataan-kenyataan UMANY selama ini?

“Adakah Tony Pua sendiri penasihat UMANY? Apakah bahan yang telah disampaikan oleh Tony Pua kepada UMANY,” soalnya dalam kenyataan, hari ini.

Terdahulu, UMANY menerusi hantaran Facebook didakwa mempertikai kuasa Yang di-Pertuan Agong dalam urusan politik negara.

UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.

Mengutuk kenyataan pertubuhan dipercayai pro-DAP itu, Ustaz Omar menegaskan bahawa sistem raja berperlembagaan di negara ini perlu dihormati oleh setiap rakyat.

“Seperti biasa, DAP umpama telunjuk lurus kelingking berkait,” katanya.